**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 08 Απριλίου 2025, ημέρα Τρίτη και ώρα 10.15΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου της, κ. Αθανασίου Καββαδά, με θέμα ημερήσιας διάταξης: ««Συνέχεια της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Ενίσχυση της κεφαλαιαγοράς και άλλες διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Γεώργιος Κώτσηρας, η Γενική Γραμματέας Χρηματοπιστωτικού Τομέα και Διαχείρισης Ιδιωτικού Χρέους, κυρία Θεώνη Αλαμπάση, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Ελευθέριος Αυγενάκης, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Χρήστος Δερμεντζόπουλος, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Θεόδωρος Σκυλακάκης, Χρήστος Σταϊκούρας, Ιωάννης Τραγάκης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Δημήτριος Μπιάγκης, Χριστίνα Σταρακά, Όλγα Γεροβασίλη, Γεώργιος Καραμέρος, Βασίλειος Κόκκαλης, Χαράλαμπος (Χάρης) Μαμουλάκης, Κωνσταντίνος Μπάρκας, Νικόλαος Παππάς, Νικόλαος Καραθανασόπουλος, Βασίλειος Μεταξάς, Εμμανουήλ Συντυχάκης, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Κυριακή Μάλαμα και Μάριος Σαλμάς.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κυρίες και κύριοι συνάδελφοι καλημέρα. Αρχίζει η συνεδρίαση της Επιτροπής Οικονομικών Υποθέσεων με θέμα ημερήσιας διάταξης τη συνέχιση της επεξεργασίας και εξέταση του σχεδίου νόμου του Υπουργείου Εθνικής Οικονομίας και Οικονομικών με τίτλο «Ενίσχυση της κεφαλαιαγοράςκαι άλλες διατάξεις».

Είναι μαζί μας Υφυπουργός Εθνικής Οικονομίας Οικονομικών, ο κ. Γεώργιος Κώτσηρας. Όσοι συνάδελφοι επιθυμούν να μιλήσουν να το δηλώσουν στη Γραμματεία της Επιτροπής. Έχουν δηλώσει μέχρι τώρα ο κ. Σταϊκούρας και ο κ. Καρασμάνης.

Ξεκινάμε με την Εισηγήτρια της Πλειοψηφίας, την κυρία Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας):** Ευχαριστώ πολύ κύριε Πρόεδρε.

Κυρίες και κύριοι συνάδελφοι, ξεκινάμε τη δεύτερη ανάγνωση του νομοσχεδίου και με βάση τα όσα προηγήθηκαν θα ήθελα να επισημάνω κάτι, στο οποίο δεν είχα δώσει την απαραίτητη έμφαση στις προηγούμενες ομιλίες μου ότι με τις διατάξεις του το συγκεκριμένο νομοσχέδιο αντιλαμβάνεται τις νέες προκλήσεις της επιχειρηματικότητας.

Αναφέρομαι στη διάταξη που ουσιαστικά ενθαρρύνει τους ιδιοκτήτες νεοφυών επιχειρήσεων να βάλουν τις επιχειρήσεις τους στο χρηματιστήριο χωρίς να φοβούνται μήπως χάσουν τον έλεγχο τους. Η διάταξη αυτή είναι σημαντική, κατά την άποψη μου, γιατί ανταποκρίνεται πλήρως στις συνθήκες πραγματικότητας ειδικά στο σημείο κατά το οποίο κάθε κράτος πρέπει να στηρίζει αυτές τις επιχειρήσεις, λόγω των ραγδαίων τεχνολογικών εξελίξεων.

Είναι απαραίτητο η χώρα μας να έχει δημιουργήσει ένα ευνοϊκό περιβάλλον για τις επιχειρήσεις αυτές και να τους δίνει την ευκαιρία να αναζητούν πρόσθετη χρηματοδότηση μέσω του χρηματιστηρίου χωρίς να ανησυχούν για το αν θα χάσουν τον έλεγχο των επιχειρήσεών τους.

Οι ιδρυτές νεοφυών επιχειρήσεων είναι συνήθως η νέα γενιά επιχειρηματιών και άρα παρέχεται πλέον κίνητρο να μείνουν στη χώρα μας και να συνεχίσουν να δημιουργούν.

Με άλλα λόγια, όχι μόνο λόγω της συγκεκριμένης διάταξης παρατηρούμε ότι έχουμε ένα νομοσχέδιο μπροστά μας, το οποίο αντιμετωπίζει την οικονομική δραστηριότητα σε συνάρτηση και με τις ευρύτερες κοινωνικές συνθήκες. Δημιουργεί ένα πλαίσιο που στηρίζει ένα σύνολο ανθρώπων που δικαιούνται ένα καλύτερο και κερδοφόρο μέλλον.

Γιατί για μία κοινωνία, για μια χώρα, είναι ζωτικής σημασίας να υπάρχει υγιής επιχειρηματικότητα. Είναι ζωτικής σημασίας να υπάρχει διαφάνεια και προστασία σε ζητήματα που αφορούν τις επενδύσεις όπως βλέπουμε ότι γίνεται με τα κρυπτοστοιχεία.

Είναι, επίσης, πολύ σημαντικό να αισθάνονται όλοι πολίτες ότι έχουν μια δεύτερη ευκαιρία για να διευθετήσουν τις υποθέσεις τους και να επανεντάσσονται ομαλά στην οικονομική δραστηριότητα.

Όλα αυτά τα αναφέρω γιατί μας ενδιαφέρει να έχουμε ένα ζωντανό τρίπτυχο οικονομίας, κοινωνίας και περιβάλλοντος. Και ενώ κάποιος θα μπορούσε να πει ότι δεν έχει καμία σχέση η ενίσχυση της κεφαλαιαγοράς με την προσωπική διαφορά ή δεν έχει σχέση η ρύθμιση για τα ένδικα μέσα σχετικά με την Μάνδρα και το Μάτι, η αλήθεια είναι ότι όλα έχουν σχέση. Έχουν σχέση, γιατί καμιά κοινωνία δεν μπορεί να προοδεύσει όταν κάποιοι αισθάνονται ότι μένουν πίσω.

Πρόοδος δεν μπορεί να υπάρξει αν κάποιοι ωφελούνται τα μέγιστα και κάποιοι όχι. Συνοχή δεν μπορεί να προκύψει αν κάποιοι ευημερούν και κάποιοι όχι. Και ανάπτυξη δεν μπορεί να προκύψει και δεν μπορεί να έχει αξία αν τα αποτελέσματά της δεν διαχέονται σε όλο και περισσότερους πολίτες.

Κυρίες και κύριοι συνάδελφοι, η διάχυση των αποτελεσμάτων είναι, όπως είπα και στις προηγούμενες συνεδριάσεις, ο στόχος της Κυβέρνησης και του Υπουργείου Οικονομικών. Πιστεύω ότι αυτόν τον στόχο τον υπηρετούμε πιστά και θα συνεχίσουμε να τον υπηρετούμε.

Μιας και είμαστε στη δεύτερη ανάγνωση του νομοσχεδίου δεν θα επεκταθώ σε λεπτομέρειες. Το νομοσχέδιο πράγματι προχωρά στην ενίσχυση και την τόνωση της αξιοπιστίας της κεφαλαιαγοράς.

Ενδεικτικά, μόνο επισημαίνω συνοπτικά μερικές από τις σχετικές διατάξεις, με τις οποίες δίνονται φορολογικά κίνητρα για τους επενδυτικούς αγγέλους και για επενδύσεις στην εναλλακτική αγορά. Σύμφωνα με τα κίνητρα αυτά, ποσό ίσο με το 50% της εισφοράς τους εκπίπτει από το φορολογητέο εισόδημα μέχρι τις 300.000 ευρώ. Αυξάνεται η έκπτωση δαπανών για εισαγωγή μικρομεσαίων επιχειρήσεων στο Χρηματιστήριο Αθηνών. Μειώνεται από 15% σε 5% ο συντελεστής φορολογίας σε τόκους εισηγμένων εταιρικών ομολόγων που αποκτούν φυσικά πρόσωπα φορολογικοί κάτοικοι Ελλάδος. Διευκολύνεται η μεταφορά κινητών αξιών από την Αγορά Αξιών του Χρηματιστηρίου Αθηνών στην εναλλακτική αγορά του Χρηματιστηρίου Αθηνών. Θεσπίζεται η δυνατότητα εισαγωγής στο χρηματιστήριο μετοχών με πολλαπλά δικαιώματα ψήφου, εφόσον αυτό προβλέπεται στο δίκαιο της έδρας τους. Αυξάνεται το όριο για την έκδοση πληροφοριακού δελτίου αντί ενημερωτικού δελτίου σε δημόσιες προσφορές κινητών αξιών με στόχο τη διευκόλυνση πρόσβασης των μικρομεσαίων επιχειρήσεων στο χρηματιστήριο.

Ρυθμίζεται το πλαίσιο που διέπει τα ομολογιακά δάνεια, με ομολογίες εισηγμένες σε ρυθμιζόμενη αγορά. Επεκτείνεται και σε περίπτωση συγχώνευσης εισηγμένων,, με μη εισηγμένες εταιρείες στο καθεστώς εκποίησης μετοχών δικαιούχων που δεν έχουν εμφανιστεί. Επεκτείνεται και ρυθμίζεται ειδικός θεσμός συλλογικών λογαριασμών και οργανισμών συλλογικών επενδύσεων, σε κινητές αξίες και ο οργανισμός εναλλακτικών επενδύσεων.

Εκσυγχρονίζεται το νομοθετικό πλαίσιο που διέπει τις ανώνυμες εταιρείες επενδύσεων σε ακίνητη περιουσία. Ρυθμίζεται το πλαίσιο έκδοσης ευρωπαϊκών πράσινων ομολόγων για τη χρηματοδότηση περιβαλλοντικά βιώσιμων επενδύσεων. Περαιτέρω περιλαμβάνονται και επιπλέον μέτρα ενίσχυσης για τη θωράκιση των Εποπτικών Μηχανισμών της Κεφαλαιαγοράς. Θεσπίζονται και άλλες διαφανείς διαδικασίες λειτουργίας της Επιτροπής Κεφαλαιαγοράς με βάση τις βέλτιστες διεθνείς και ευρωπαϊκές πρακτικές. Παρέχεται δυνατότητα στον Εποπτικό Μηχανισμό να διενεργούν ελέγχους σε εποπτευόμενους φορείς με μυστικούς πελάτες.

Κυρίες και κύριοι συνάδελφοι, για τον εξωδικαστικό μηχανισμό αναφέρθηκε εκτενώς και στην πρώτη του ομιλία.

Θα επαναλάβω εδώ ότι με το διπλασιασμό των ορίων σε εισοδηματικά και περιουσιακά κριτήρια τα φυσικά πρόσωπα, που θα χαρακτηρίζονται ως επιλέξιμοι οφειλέτες αυξάνονται από 7% σε 85% του συνόλου των αιτούντων. Όμως αυτό δεν είναι το μοναδικό, είναι εξίσου σημαντικό ότι λαμβάνονται μέτρα ώστε και οι πιστωτές να μην κάνουν κατάχρηση της ισχύος τους, όπως ανέλυσα στην αρχική μου ομιλία και αυτή η παρέμβαση είναι σημαντική γιατί δείχνει ότι η Κυβέρνηση δεν αγνοεί την κοινωνία και την πραγματικότητα.

Όλα αυτά θυμίζω, όταν όλα τα στοιχεία τόσο για το ιδιωτικό χρέος όσο και για τον εξωδικαστικό μηχανισμό δείχνουν ότι υπάρχουν θετικά αποτελέσματα. Όμως όπως σε κάθε περίπτωση «εχθρός του καλού είναι το καλύτερο», γι’ αυτόν τον λόγο και συγκεκριμένες ρυθμίσεις βελτιώνουν πολύ την υπάρχουσα κατάσταση, κάτι που θα το διαπιστώσουμε και στο άμεσο μέλλον.

Για το ζήτημα της προσωπικής διαφοράς τα είπαμε και σε προηγούμενες συνεδριάσεις. Είναι επίσης μια τομή με δίκαιη πράξη. Και εδώ θέλω να επισημάνω και κάτι ακόμα. Με την προτεινόμενη διάταξη και λαμβάνοντας υπόψη ότι η προσωπική διαφορά σε ορισμένες περιπτώσεις μπορεί να ανέρχεται σε ποσά που προκαλούν σημαντικές διαφοροποιήσεις μεταξύ υπαλλήλων του ίδιου μισθολογικού κλιμακίου, ρυθμίζεται αναδρομικά από 1/6/2024 και με μόνιμο τρόπο το ζήτημα που έχει ανακύψει και ταυτόχρονα περιορίζει σταδιακά τις μισθολογικές ανισότητες του προσωπικού του δημοσίου σε περιπτώσεις με υψηλή προσωπική διαφορά. Με άλλα λόγια αποκαθίσταται δικαιοσύνη μεταξύ των υπαλλήλων ίδιου μισθολογικού κλιμακίου. Αυτό είναι εξαιρετικά σημαντικό γιατί δεν υπάρχει τίποτα χειρότερο από έναν εργασιακό χώρο από το να υπάρχουν καταφανής αδικίες σε ζητήματα μισθοδοσίας. Γιατί αν υπάρχουν τέτοιες αδικίες δεν υπάρχει και το κατάλληλο κίνητρο, πέφτει η απόδοση και τα αποτελέσματα συνήθως δεν είναι καλά και αυτό ισχύει τόσο στο δημόσιο όσο και στον ιδιωτικό τομέα.

Κυρίες και κύριοι συνάδελφοι, λόγω χρόνου δεν θα επεκταθώ άλλο, τα υπόλοιπα θα τα πούμε και στην Ολομέλεια. Κλείνω την εισήγησή μου σημειώνοντας ότι για ακόμη μία φορά είμαστε μπροστά σε εξελίξεις που απαιτούν νηφαλιότητα, σωστό σχεδιασμό και την καλύτερη δυνατή συνέργεια και συναίνεση. Το παρόν νομοσχέδιο καλύπτει και τα τέσσερα στοιχεία που ανέφερα και καλώ και την αντιπολίτευση να τον στηρίξει, όπως κάνουμε ανεπιφύλακτα και εμείς.

Σας ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε την κυρία Τσαμπίκα.

Τον λόγο έχει ο κύριος Πάρις Κουκουλόπουλος, Εισηγητής της Μειοψηφίας.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):**

Ευχαριστώ κύριε Πρόεδρε.

Κυρίες και κύριοι συνάδελφοι ολοκληρώνοντας στην Επιτροπή σήμερα τη συζήτησή μας θέλω να εστιάσω σε συγκεκριμένες ρυθμίσεις, πέρα από τον κορμό του νομοσχεδίου για τον οποίο μίλησα χθες. Θα ξεκινήσω από εκεί που σταμάτησα, από την ανάγκη ενίσχυσης της Επιτροπής Κεφαλαιαγοράς, για να προσθέσω κάτι. Τέθηκε εμφατικά τόσο από εμάς όσο και από πολλούς άλλους συναδέλφους της αντιπολίτευσης, αρκετούς το ζήτημα της ενίσχυσης αφενός μεν σε στελεχιακό δυναμικό αφετέρου δε και σε πόρους της ίδιας της Επιτροπής Κεφαλαιαγοράς.

Θα πω κάτι απλό, επειδή δεν συμμετέχει στη Γενική Κυβέρνηση, πλην όμως είναι νευραλγικό όργανο ελέγχου η Επιτροπή Κεφαλαιαγοράς, τόσο πολύ κοστίζει με μια απειροελάχιστη επιβάρυνση στις χρηματιστηριακές συναλλαγές να αποκομίσουμε έναν πόρο που θα στηρίζει τη λειτουργία της Επιτροπής Κεφαλαιαγοράς;

Συνεχίζω με αυτό και να πω κάτι αντίστοιχο για κάτι άλλο που αφορά το ΚΕΑΟ και την είσοδο εισπρακτικών εταιρειών ιδιωτών, για τις οποίες μας διαβεβαίωσε ο κύριος Υπουργός ότι δεν πρόκειται να κάνουν πράξεις είσπραξης, δηλαδή αυτή καθαυτή την πράξη είσπραξης, θα συμμετέχουν όμως, προφανώς, στις ειδοποιήσεις, στις οχλήσεις και σε όλα τα υπόλοιπα, κάπως έτσι το καταλάβαμε. Εμείς πιστεύουμε ότι αυτή η κατάσταση, αυτή η είσοδος εισπρακτικών εταιρειών στο τέλος θα καταλήξει, εφόσον συνεχίζετε να έχετε εσείς την ευθύνη, θα καταλήξει με την υποκατάσταση των υπηρεσιών του ΕΦΚΑ από κάποιες ιδιωτικές εταιρείες. Διαφωνούμε κάθετα με αυτό.

Οι νευραλγικές υπηρεσίες του δημοσίου, μία εκ των οποίων είναι το ΚΕΑΟ, όπως αντίστοιχα είναι και η ΑΑΔΕ, όπως και ο ΕΦΚΑ γενικότερα, όχι μόνο το ΚΕΑΟ, πρέπει να είναι πλήρως στελεχωμένες γιατί, όπως είπα, έχουν έναν νευραλγικό χαρακτήρα στη λειτουργία του ελληνικού κράτους, στη διασφάλιση των εσόδων, της ισονομίας και ισοπολιτείας και ούτω καθεξής. Χρησιμοποιεί η κυβέρνηση για την εισαγωγή εταιρειών του ιδιωτικού τομέα στο ΚΕΑΟ το επιχείρημα, που καταρχάς αφορά εσάς, τον παριστάμενο Υφυπουργό σήμερα, τα έσοδα δηλαδή, σας αφορά έμμεσα όχι άμεσα, κατά τα άλλα αφορά το Υπουργείο Εργασίας, εσείς όμως αθροίζετε τα έσοδα. Ακούσαμε τι συμβαίνει. Έχουμε πραγματικά μια έκρηξη ανείσπρακτων. Παρουσιάζει κάποια στοιχεία για το πώς έχουν εξελιχθεί τα ανείσπρακτα. Από αυτά, από την αύξηση, κάπου 4 ίσως και 4,5 δις οφείλονται στο επιτόκιο 8,5%. Είναι δυνατόν να έχουμε 8,5% επιτόκιο για τις ανείσπρακτες οφειλές; Είναι λογικό να εξελίσσονται έτσι, 4,5 δις, του χρόνου θα είναι 5 δις και του επόμενου χρόνου θα είναι 6 δις, μόνο από τον τόκο που επιβαρύνει τα ληξιπρόθεσμα.

Δεύτερον, υπενθυμίζω ότι στην ασφαλιστική μας νομοθεσία με τον ΕΦΚΑ στα πλαίσιά της να την υλοποιεί, στα πρόστιμα και τις προσαυξήσεις στις ασφαλιστικές εισφορές δεν υπάρχει κανένα όριο, μπορούν να φθάσουν και πάνω από 100%, μπορεί να φθάσουν έως και 160%. Τα τονίζω αυτά γιατί υπάρχει έντονη ανάγκη πρώτον, να φύγουμε από τη λογική της προστιμολαγνείας και δεύτερον, να κάνουμε εξορθολογισμούς αφαιρώντας παράλογες καταστάσεις τις οποίες ζουν σήμερα όλοι οι ασφαλισμένοι και φορολογούμενοι, φυσικά.

Τρίτον, είναι διαπιστωμένο ότι ο ΕΦΚΑ με το ΚΕΑΟ, δηλαδή, τα πρώην ασφαλιστικά ταμεία, που είναι γνωστό ότι κρατούν μια μερική αυτοτέλεια στα πλαίσια του ΕΦΚΑ, υπάρχουν δηλαδή επιμέρους διευθύνσεις που παρακολουθούν τα παλαιά ταμεία ως είχαν, δεν έχουν καλή συνεργασία με το ΚΕΑΟ. Δεν έχουν γίνει οι απαραίτητες εκκαθαρίσεις με αποτέλεσμα να δίνει άλλο ποσό ως απαίτηση το ΚΕΑΟ και άλλο οι υπηρεσίες. Υπάρχουν εκατοντάδες αναφορές για αυτό. Σε όλα αυτά ως κατακλείδα, πρέπει να πω ότι το ΚΕΑΟ είναι με λιγότερο από το μισό προσωπικό σε σχέση με αυτό που είχε πριν δύο χρόνια.

Πώς είναι δυνατόν να συμβαίνει αυτό, κυρίες και κύριοι συνάδελφοι αυτό;

Κύριε Υπουργέ, πολύ εύκολα μπορείτε να μου απαντήσετε ότι έχουμε τον κανόνα 1 προς 1 και κάτι, δεν είναι 1 προς 1, είναι 1 προς 1 και κάτι, που έχει επιβληθεί από τα χρόνια των μνημονίων στη χώρα.

Δηλαδή, για κάθε αποχώρηση πρέπει να έχουμε μία πρόσληψη ελαφρώς ανεβασμένη προς τα πάνω, όχι 2, 1 και κάτι, όπως είπα, για κάθε αποχώρηση και είναι απορίας άξιο, πώς είναι δυνατόν οι υπηρεσίες τόσο νευραλγικές, όπως το ΚΕΑΟ, το ΚΕΑΟ Αθηνών, σας επαναλαμβάνω, έχει το λιγότερο προσωπικό σε σχέση με αυτό που είχε πριν δύο χρόνια.

Πώς γίνεται αυτό;

Πώς τον εφαρμόζουν αυτόν τον οριζόντιο κανόνα, οριζόντια τον εφαρμόζουν; Εάν έχουνε τέτοια λογική και μετά αφήνουμε την «Κερκόπορτα» ορθάνοιχτη, στο τέλος θα έχουμε μείνει από τους μισούς οι μισοί και στο τέλος θα έχουμε την πανηγυρική είσοδο, κάθε φορά που είναι απ’ έξω. Θέλουμε ή δεν θέλουμε να κάνουμε κάτι στις υπηρεσίες;

Ποια είναι η αντίληψή σας για το Κράτος; Έρχεστε εδώ αποσπασματικά γενικότερα αυτό σας χαρακτηρίζει. Το ίδιο κάνετε και με άλλες δύο διατάξεις θα πω, για να μην καταχραστώ το χρόνο με το ζήτημα του εξωδικαστικού, σας είπα κράτιστε «μικρό καλάθι».

Βάζετε το όριο στα τριακόσια χιλιάδες (300.000) το είπατε και εσείς και ο κ. Πετραλιάς και ο κ. Πιερρακάκης το τόνισε ιδιαίτερα. Με δεδομένο τον διπλασιασμό των ορίων, πρόκειται κατά βάση για οφειλέτες οι οποίες οι οφειλές καλύπτονται από την περιουσία τους.

Συνεπώς, θα κληθούν να τις αποπληρώσουν στο σύνολό τους και εάν ο πιστωτής και έχετε παρακάτω στη Διάταξη, κάτι το οποίο είναι ουσιαστικά δηλωτικό των προθέσεων σας. Λέτε ότι οποιαδήποτε ρύθμιση γίνει στα πλαίσια του εξωδικαστικού, δεν πρέπει να αποφέρει στον πιστωτή λιγότερα απ’ όσα θα επέφερε ο πλειστηριασμός ακίνητης περιουσίας του πιστωτή. Τι ακριβώς κάνουν, δηλαδή, με το εξωδικαστικό συμβιβασμό;

Εάν δεν διευρύνουμε πραγματικά τα όρια όλων των ευάλωτων πρώτα από όλα και των υπολοίπων οφειλετών και δεν βάλουμε μία ισορροπία σε αυτή την κατάσταση, δεν πρόκειται ποτέ να φύγουμε από αυτό το πρόβλημα. Και τέλος στο άρθρο 182, σαφώς σας είπα για βελτιώσεις εδώ, υπάρχει ήδη έμμεσα μία πρόταση την είπα πια είναι, θα την παρουσιάσουμε και ολοκληρωμένα και αφορά το άρθρο 178.

Τώρα έρχομαι στο άρθρο 182, όπου γίνεται υποβολή πρότασης ρύθμισης πριν, τον πλειστηριασμό, θα πρέπει κύριε Υφυπουργέ αν μη τι άλλο, παρακαλώ να σημειωθεί, για να μας δώσετε μια απάντηση. Ότι η πρόταση που κάνει η τράπεζα στον οφειλέτη, στο πλαίσιο του εξωδικαστικού θα πρέπει να ανταποκρίνεται στις αρχές ή στα κριτήρια του Κώδικα Δεοντολογίας της Τράπεζας της Ελλάδος.

Πρέπει να υπάρχει ρητή αναφορά σε αυτό. Δεν ξέρω αν παρελήφθη από λάθος ή συνειδήτα, αλλά πρέπει να μας δώσετε σε αυτό μια απάντηση. Τέλος και με αυτό ολοκληρώνω. Στο άρθρο 183 επιχειρείτε να δώσετε μια κάποια λύση στην ταλαιπωρία χιλιάδων ανθρώπων που εγκλωβίστηκαν από τη χρεωκοπία της ΑΣΠΙΣ ΠΡΟΝΟΙΑ.

Η ΑΣΠΙΣ ΠΡΟΝΟΙΑ είναι μια θλιβερή ιστορία, για την οποία βέβαια για την κατάληξη της οποίας δεν έχουν καμία ευθύνη αυτοί που ήτανε ασφαλισμένοι στην ΑΣΠΙΣ ΠΡΟΝΟΙΑ.

Δεν ισχυρίζεται κάνεις ότι θα έπρεπε άμεσα να αποζημιωθούν, όμως τονίζω και εδώ σταματάω ότι αφετηρία του προβλήματος τους, το ότι δηλαδή, σήμερα χρόνια μετά ταλαιπωρούνται ακόμα αυτοί οι άνθρωποι, βρίσκεται σε ένα ζήτημα που είχαμε στο περιθώριο και είχαμε την ευκαιρία να κουβεντιάσουμε εχθές κ. Υφυπουργέ, δικό σας. Που έχει να κάνει με την βεβαίωση φόρου ακίνητης περιουσίας, η οποία τι γινότανε;

Δηλαδή, όταν γινότανε πλειστηριασμός ακινήτων της ασφαλιστικής εταιρείας που ήταν πάρα πολλά, δεν μπορούσε να αποδεσμευθεί ένα ακίνητο, γιατί εμφανιζόταν απλήρωτος ο ΕΝΦΙΑ όλης της ακίνητης περιουσίας της εταιρείας. Από εκεί, ξεκίνησε ένα πρόβλημα που δυσκόλεψε πάρα πολύ τα πράγματα και πρέπει να γίνει μια Ad-hoc ρύθμιση σε ότι έχει να κάνει με τις προ του 2016 οφειλές και προσαυξήσεις. Ένα μέρος πρέπει να διαγραφτεί αυτό των προσαυξήσεων, διότι δημιουργήθηκε έτσι, προκειμένου να διευκολύνει την αμεσότερη πρόσβαση στα εγγυητικά κεφάλαια των ανθρώπων που είναι τόσα χρόνια εγκλωβισμένοι.

Το πρόβλημα πρέπει να το λύσουμε κάποια στιγμή. Γενικότερα η Κυβέρνηση δεν είναι ιδιαίτερα φιλική σε αυτή την αντιμετώπιση γι’ αυτό και απορρίπτει συστηματικά τα τελευταία δύο χρόνια και νωρίτερα, βέβαια, την συνολική πρόταση που έχουμε υποβάλει και ξανά υποβάλει, για την ρύθμιση του ιδιωτικό χρέους με ένα γενναίο τρόπο, ο οποίος ποτέ δεν παραλείπουμε να πούμε ότι και το Δημόσιο Ταμεία θα ενίσχυση κυρίως και πάνω απ’ όλα όμως, θα απεγκλωβίσει ένα μεγάλο μέρος της κοινωνίας, θα απεγκλωβίσει κοινωνικές δυνάμεις και παραγωγικές δυνάμεις.

Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας ευχαριστούμε πολύ, κύριε Κουκουλόπουλε.

Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Σας ευχαριστώ πολύ, κύριε Πρόεδρε.

 Κυρίες και κύριοι συνάδελφοι, αναμφίβολα και αυτή η τέταρτη καταληκτική συνεδρίαση της Επιτροπής μας προτού εισαχθεί το νομοσχέδιο στην Ολομέλεια, βρίσκει και τη χώρα μας αλλά και την παγκόσμια οικονομία μετά τη μαύρη Δευτέρα -τη χθεσινή- για τα χρηματιστήρια σε όλο τον κόσμο αλλά και γενικότερα για τις αγορές και μετά φυσικά από την έναρξη και επίσημα ενός δασμολογικού πολέμου, που προφανώς και θα έχει ανεξέλεγκτες διαστάσεις για το οικονομικό γίγνεσθαι του τόπου και νομίζω ότι το νομοσχέδιο για την ενίσχυση της κεφαλαιαγοράς και τις άλλες διατάξεις που συζητάμε και θα συζητήσουμε εκτενώς και θα ψηφίσουμε εν τέλει την αυριανή ημέρα, νομίζω ότι καθίσταται πιο επίκαιρη από ποτέ, η συζήτηση δηλαδή επί αυτών των θεμάτων. Αλλά το μεγάλο ερώτημα είναι, πώς βρίσκει την ελληνική οικονομία αυτή η ιδιαίτερη και ιδιάζουσα οικονομική συνθήκη;

Βρίσκει την ελληνική οικονομία αναμφίβολα τρωτή, με ένα δημόσιο χρέος στο υψηλότερο απόλυτο ποσό και νούμερο ουσιαστικά των τελευταίων δεκαετιών και κατά πολύ μεγαλύτερο το δημόσιο χρέος απ’ ότι όταν εισήλθαμε στην μνημονιακή εποχή. Επίσης, βρίσκει ένα διογκωμένο, απίστευτα διογκωμένο ιδιωτικό χρέος. Έχουμε ένα ισοζύγιο τρεχουσών συναλλαγών, που είναι και ο καθρέπτης μιας οικονομίας με εξαιρετικά ελλειμματική κατάσταση. Επίσης, το δημόσιο έλλειμμα επ’ αυτού είναι πραγματικά πάρα μα πάρα πολύ υψηλό, το υψηλότερο των τελευταίων ετών - δεκαετιών. Όλα αυτά δεν μπορούν να μην γίνουν αντιληπτά, δηλαδή αυτή η ευαλωτότητα της ελληνικής οικονομίας μπροστά σε αυτό που έρχεται.

Προτού όμως εισέλθω στην ουσία του νομοσχεδίου, επειδή και ο κύριος Κώτσηρας χθες, ουσιαστικά προκάλεσε με την καλή πολιτική έννοια τον ΣΥΡΙΖΑ να καταθέσει τις προτάσεις του γύρω από τα ζητήματα που είχα αναφέρει, γιατί πράγματι είχα πει ότι αν δούμε ότι υπάρχει πολιτική βούληση για νομοτεχνικές βελτιώσεις, εμείς είμαστε παρόντες για να καταθέσουμε στον δημόσιο διάλογο και κοινοβουλευτικά αυτές τις προτάσεις.

Έτσι, λοιπόν, ενημερώνω το Σώμα ότι στο τέλος της συνεδρίασης και εμπρόθεσμα θα κατατεθούν τρεις διακριτές τροπολογίες, η μία αφορά την τροπολογία που άπτεται του 13ου και 14ου μισθού. Η δεύτερη τροπολογία αφορά μέτρα κατά της ακρίβειας, προεξέχοντος του ζητήματος της μείωσης του Φόρου Προστιθέμενης Αξίας, καθώς επίσης και μία επανάληψη - επαναυποβολή τροπολογίας για τον εξωδικαστικό συμβιβασμό, κάτι που είχαμε καταθέσει και το προηγούμενο διάστημα, τους προηγούμενους μήνες, το προηγούμενο έτος και νομίζω ότι καθίσταται πιο επίκαιρη από ποτέ, δεδομένου της ανάγκης του ανοίγματος της περιμέτρου της ευαλωτότητας των συμπολιτών μας, γιατί αν μη τι άλλο αυτή τη δύσκολη στιγμή που χειμάζεται η ελληνική κοινωνία και οι δανειολήπτες και όχι μόνο, όσοι οφειλέτες αντιμετωπίζουν προβλήματα νομίζω ότι είναι πάρα μα πάρα πολύ σημαντικό.

Ένα σχόλιο το οποίο ανέφερε χθες αλλά δεν μπορώ παρά να το επαναφέρω και σήμερα, γιατί νομίζω ότι είναι εξόχως σημαντικό. Όταν θέλουμε στα δημόσια πράγματα και πολύ μάλλον στα δημόσια οικονομικά να έχουμε μία εγκυρότητα στα λεγόμενά μας και αναφέρομαι στους κυβερνητικούς Υπουργούς και εν προκειμένω στο οικονομικό επιτελείο, πρέπει να συναρτάται η όποια νομοθετική παράμετρος με μία κοστολόγηση, ιδιαιτέρως δε σε ζητήματα που αφορούν αν μη τι άλλο και το Υπουργείο Οικονομικών. Παρατηρήσαμε στα 234, αναμφίβολα πολλά είναι τα άρθρα τα οποία έχουν κατατεθεί στο νομοσχέδιο, παρατηρήσαμε ότι 27 άρθρα, κυρίες και κύριοι συνάδελφοι, ούτε ένα, ούτε δύο, ούτε τρία, αλλά 27 άρθρα φείδονται, υπάρχει ένα δομικό έλλειμμα σε αυτά τα 27 άρθρα κοστολόγησης. Προσέξτε, δεν είναι καν κοστολογημένα και δεν είναι κάποια άρθρα για τα οποία ενδεχομένως δεν υπάρχει δημοσιονομική επίπτωση, οπότε ευλόγως, το αντίθετο και παρατηρούμε ότι υπάρχουν και άρθρα τα οποία αφορούν τον χρηματοπιστωτικό τομέα.

Παράδειγμα, στην ενδεχόμενη δαπάνη σε περίπτωση καταβολής αποζημίωσης, έχουμε θέματα του «Ηρακλής» και για την παράτασή του και συνακόλουθη επίπτωση κατάπτωσης τις παρεχόμενες εγγυήσεις αλλά και πολλές άλλες παραμέτρους και μάλιστα όλες οι ανωτέρω δαπάνες θα αντιμετωπίζονται, λέει, από τις πιστώσεις του Κρατικού Προϋπολογισμού. Διέπονται από μία ιδιαίτερη ασάφεια, επίσης, δεν γνωρίζουμε πόσο, ποια είναι αυτή η επίπτωση.

Και ερωτώ και τον κ. Κώτσηρα που παρίσταται στην Αίθουσα και αν μπορεί στο τέλος της τοποθέτησής του να μας πει ποια είναι η δημοσιονομική επίπτωση αυτών των 27 άρθρων; Είναι μερικές χιλιάδες ευρώ, είναι μήπως μερικά εκατομμύρια ευρώ, τι ακριβώς συμβαίνει; Γιατί είναι καλό νομίζω ότι αυτό να ξεκαθαρίζεται και για το Σώμα, αλλά και γενικά.

Τώρα, στη χθεσινή συζήτηση επί των άρθρων, νομίζω, ότι ήταν αρκετά διεξοδική, καταθέσαμε τις παρατηρήσεις μας, που νομίζω ότι ευλόγως διέπονται από προβληματισμό.

Σίγουρα, το θέμα του εξωδικαστικού συμβιβασμού ήταν μια αναγκαιότητα και εδώ, νομίζω, ότι ευλόγως από την πλευρά μας ασκούμε μια κριτική, γιατί είναι απίστευτη αυτή η αβελτηρία και η κωλυσιεργία της κυβέρνησης, 5 ολόκληρα χρόνια, 5 και πλέον ολόκληρα χρόνια μετά για να έρθει μία νομοθετική από εσάς πρωτοβουλία. Το λέω, γιατί του 2020 η πρωτοβουλία, ουσιαστικά ήταν μια Ευρωπαϊκή Οδηγία που ενσωματώθηκε στο Εθνικό Έννομο Δίκαιο.

Εδώ τώρα τι έχουμε;

Έχουμε τη πρώτη πρωτοβουλία έμπρακτα από την πλευρά σας, για ένα ζήτημα το οποίο κυοφορείτο χρόνια, διογκώθηκε, τα προβλήματα σωρεύτηκαν, πλέον οι δανειολήπτες, το βλέπουμε και από τις ετήσιες εκθέσεις του ιδιωτικού χρέους, έχουν φτάσει σε μια κατάσταση στο μη παρέκει και έρχεται τώρα ένας εξωδικαστικός συμβιβασμός, που νομίζω, ότι εν συναρτήσει των συνθηκών, διέπετε από μία ολιγωρία, όχι από γενναιότητα, όπου θα έπρεπε να ανοίξουμε ακόμα και να ενισχύσουμε την περίμετρο, το ανέφερε ο συνάδελφος προηγουμένως από το ΠΑΣΟΚ - ΚΙΝΗΜΑ ΑΛΛΑΓΗΣ, νομίζω, εύλογα, ότι υπάρχει μια ανάγκη γύρω από αυτό το ζήτημα, δηλαδή, στο out-of-court workout ουσιαστικά, στη διεύρυνση της περιμέτρου, προκειμένου περισσότεροι οφειλέτες να μπορούν να ενταχθούν σε αυτό. Είναι κάτι χρήσιμο, αν μη τι άλλο τώρα.

Τώρα, στην Έκθεση του Μαρτίου του 2025, προ ολίγων εβδομάδων, δηλαδή, του Γραφείου Προϋπολογισμού του Κράτους, αναφέρεται και θέλω να το τονίσω αυτό, για να καταλαβαίνουμε η νομοθέτηση σε ποια χρονική στιγμή έρχεται, τον Ιανουάριο του 2025, προσέξτε, το ύψος των ληξιπρόθεσμων απαιτήσεων του δημοσίου διαμορφώθηκε στα 110,6 δισ. ευρώ, δηλαδή, αυξήθηκε 3,6 δις σε μόλις ένα χρόνο.

Αυτό είναι που σας λέμε, ότι όσο αργείτε, όσο καθυστερείτε και καθυστερήσατε 5 και πλέον έτη και η συνθήκη τώρα είναι διαφορετική, το χρέος είναι πολύ πολύ μεγαλύτερο. Δεν θα συζητήσω για τα καταγγελμένα και μη εξυπηρετούμενα δάνεια προς τις συστημικές τράπεζες, ή τα πόσα δεν είναι ρυθμισμένα επίσης προς αυτές. Όλα τα figures, όλα τα νούμερα, όλες οι μετρήσεις, αποδεικνύουν, ότι η κατάσταση πραγματικά είναι στο μη παρέκει.

Τώρα, υπάρχουν ζητήματα, που νομίζω, ότι είναι σημαντικά και πρέπει να το αναφέρουμε, περιμένουμε, δεν ξέρω κύριε Κώτσηρα, ενδεχομένως να έχει κατατεθεί, για το 2024 θα επιμείνουμε, γιατί είναι μια πρωτοβουλία, η οποία προφανώς είναι στη σωστή κατεύθυνση, αλλά δεν ξέρω αν έχει όντως κατατεθεί νομοτεχνική βελτίωση για το Μάτι.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Θα κατατεθεί μαζί με τα υπόλοιπα αύριο στην Ολομέλεια.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της Κ.Ο. ΣΥΡΙΖΑ- ΠΡΟΟΔΕΥΤΙΚΗ ΣΥΜΜΑΧΙΑ):** Το αναμένουμε αυτό για να κλείσει, είναι μια εκκρεμότητα, νομίζω, της ελληνικής πολιτείας, αν μη τι άλλο, που πρέπει να αποκατασταθεί.

Ζητήματα τώρα που αφορούν νομίζω τα outsourcing και εδώ είναι ένα θέμα σημαντικό, τι κάνετε; Προσφιλή, βέβαια, τακτική της Κυβέρνησης, τοποθετεί εξωτερικούς συνεργάτες εν είδει άσκησης πίεσης προς τους οφειλέτες, σε λογικές και πρακτικές που τη τελευταία δεκαετία έχουμε δει, με λεκτική βία, με bullying, με μια κατάσταση η οποία δεν περιποιεί τιμή για ένα ευνομούμενο κράτος. Και εδώ υπάρχει ένα ζήτημα, γιατί μιλάμε για τους πολίτες αυτής της χώρας και πώς αυτοί θα μπουν σε μια διαδικασία.

Μήπως θα πρέπει να αλλάξετε λίγο τη στρατηγική σας; Δηλαδή, μήπως θα πρέπει και υπάρχουν εργαλεία και τεχνητής νοημοσύνης, αλλά και εργαλεία που με ελέγχους και καλούς δημοσίους λειτουργούς σε αυτό το ζήτημα, που μπορούν να εντοπίσουν τους στρατηγικούς μεγαλοοφειλέτες, μήπως θα πρέπει να ξεκινήσουμε από εκεί, μήπως πρέπει να εντοπίσουμε πού βρίσκονται τα μεγάλα ποσά τα οποία οφείλουν κάποιοι στρατηγικοί μεγαλοοφειλέτες και οι οποίοι κρύβονται αυτή τη στιγμή πίσω από την κωλυσιεργία τη δική σας; Μήπως πρέπει να το δούμε αυτό με μια διαφορετική οπτική;

Επίσης, ένα ερώτημα που τίθεται είναι το εξής: Αυτός ο εξωτερικός συνεργάτης, αυτή η εταιρεία που θα αναλάβει την άσκηση πίεσης, το λέω κομψά, προς τους πολίτες, για να αντληθούν πόροι και οφειλόμενα ποσά, με ποιο τρόπο θα πληρώνεται; Θα γίνεται ad hoc, κατ’ αποκοπή, ανά περίπτωση, θα υπάρχει ένα εύλογο μπόνους; Διότι υπάρχει ένα παράδειγμα, νομίζω επιτυχές, όπου οι δημόσιοι λειτουργοί, δημόσιοι υπάλληλοι, έχοντας ένα κίνητρο επιπρόσθετο, έχουν καταφέρει σε άλλες υπηρεσίες του Υπουργείου Οικονομικών, να φέρουν αποτελέσματα. Γιατί πρέπει να εκχωρηθεί εκτός σε αυτό το ζήτημα; Και πέραν του θέματος, ότι ελλοχεύει και ένας κίνδυνος για τα προσωπικά δεδομένα. Όλα αυτά, νομίζω, ότι είναι προβληματισμοί που πρέπει να τους λάβετε υπόψιν.

Εμείς, όπως είπα και εν κατακλείδι, είμαστε έτοιμοι σε επίπεδο νομοθετικό. Θα καταθέσουμε, σήμερα, σε μία ώρα από τώρα, με το τέλος της συνεδρίασης, τις τρεις διακριτές και ετερόκλητες βεβαίως τροπολογίες, αλλά με κοινό παρονομαστή, τη μείωση της ακρίβειας που θεωρούμε ότι είναι πρωτίστης σημασίας, δεδομένης και της προτελευταίας θέσης των Ελλήνων πολιτών στην αγοραστική δύναμη που είναι το απόλυτο κριτήριο για το πώς πηγαίνει η οικονομία ειδικά για τους πολίτες, αλλά και για το Κράτος.

Κλείνοντας, λοιπόν, επιφυλασσόμαστε για την τοποθέτηση επί των άρθρων και εν γένει για το νομοσχέδιο στην αυριανή συνεδρίαση. Ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κ. Μαμουλάκη. Τον λόγο, τώρα, έχει ο Ειδικός Αγορητής της Κ.Ο. «Κ.Κ.Ε», κ. Χρήστος Τσοκάνης. Ελάτε, κ. Τσοκάνη.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Ευχαριστώ, κύριε Πρόεδρε. Όλες αυτές τις ημέρες συζητείται στις Επιτροπές της Βουλής η ενίσχυση της κεφαλαιαγοράς, μιας κεφαλαιαγοράς που αποτελεί στην ουσία τον επίσημο χρηματιστηριακό τζόγο στις πλάτες του ελληνικού λαού. Μιας κεφαλαιαγοράς που όλες οι κυβερνήσεις διαχρονικά, ΠΑΣΟΚ, Νέα Δημοκρατία, ΣΥΡΙΖΑ, από το 1 έως το 4 - 5, έχουν στηρίξει και έχουν δημιουργήσει όλα τα περιθώρια κερδοφορίας των ομίλων, των πολυεθνικών, των μεγάλων καπιταλιστών.

Συζητάμε σε μια περίοδο που υπάρχει αναβρασμός στην ελληνική κοινωνία, παραμονές των μεγάλων απεργιακών συγκεντρώσεων της 9ης του Απρίλη, που εργαζόμενοι πιεσμένοι, αγανακτισμένοι, απελπισμένοι αλλά και θυμωμένοι, οργανωμένοι και ξεσηκωμένοι, θα στείλουν το δικό τους μήνυμα από τις μεγαλειώδεις συγκεντρώσεις της αυριανής ημέρας. Γιατί, ως εδώ. Δεν πάει άλλο.

Ακόμα και στην Επιτροπή ακούσαμε τους φορείς να ζητάνε ακόμα περισσότερα. Να μειώνονται, να διευρύνονται, να εξασφαλίζονται όλα τα περιθώρια κερδοφορίας επένδυσης των ομίλων και των πολυεθνικών τη στιγμή που ο λαός πληρώνει καθημερινά το μάρμαρο. Τι ειρωνεία! Οι Ανώνυμες Εταιρείες Επενδύσεων Ακινήτων υπόκεινται σε φόρο έως σήμερα επί των επενδύσεών τους και των διαθεσίμων τους 10% επί του του επιτοκίου παρέμβασης της Ευρωπαϊκής Κεντρικής Τράπεζας, προσαυξημένο με 1%. Αυτές οι εταιρείες αποκτούν μέσα από το νομοσχέδιο που φέρνει η Κυβέρνηση σήμερα νέα φορολογικά κίνητρα, νέες φοροαπαλλαγές, τη στιγμή που οι αυτοαπασχολούμενοι και φτωχοί βιοπαλαιστές αγρότες δεν έχουν αφορολόγητο, ενώ το αφορολόγητο παραμένει καθηλωμένο στις 8.500 ευρώ για μισθωτούς και συνταξιούχους.

Πρόγραμμα «Ηρακλής» μας λέτε μέσα. Δεν αλλάζετε τίποτα. Υπάρχει περίπτωση κάποιο υπερχρεωμένο νοικοκυριό να γλιτώσει το σπίτι του, επειδή θα τον προειδοποιήσουν τρεις μήνες πριν και θα του δώσουν άλλη μία δυνατότητα 20 ημέρες, όταν πληρώνει και την κρίση και την ανάπτυξη του καπιταλιστικού συστήματος που υπηρετείτε όλοι σας με τον ένα ή τον άλλο τρόπο διαφορετικά ο καθένας σας ανεξαιρέτως, ενώ χρειάζεται γενναία περικοπή και στήριξη αυτών των νοικοκυριών. Γενναία περικοπή των οφειλών τους, των χρεών τους και στήριξή τους με προστασία της πρώτης κατοικίας τους από οποιονδήποτε πλειστηριασμό και κατάσχεση.

Μιλάτε για τον εξωδικαστικό συμβιβασμό. Θεωρούμε ότι είναι άλλη μία θηλιά, αυτή τη στιγμή, στα μικρά, στα λαϊκά, στα φτωχά νοικοκυριά. Αλλά ακόμα και αυτός ο εξωδικαστικός συμβιβασμός περιλαμβάνει οφειλέτες με χρέη πάνω από 10.000 ευρώ. Οι μικροί; Τους πετάει απ’ έξω. Να πως φαίνεται το ταξικό περιεχόμενο και ο ταξικός προσανατολισμός του νομοσχεδίου σας. Ρυθμίζει τις οφειλές με τους τόκους που μέχρι τώρα έχουν φορτωθεί στις πλάτες των νοικοκυριών.

Δεν έχει δεύτερη ευκαιρία στην περίπτωση που κάποιος χάσει πάνω από τρεις δόσεις και το πετάξουν έξω απ’ τον εξωδικαστικό συμβιβασμό. Όπως και το πιο σημαντικό, δεν αφορά καινούργια «κόκκινα δάνεια» που πολλά νοικοκυριά, ανάπηροι συμπολίτες μας, μικροί αυτοαπασχολούμενοι, μισθωτοί, συνταξιούχοι, βιοπαλαιστές, αγρότες, καθημερινά πασχίζουν να κρατήσουν «με νύχια και με δόντια» τις δόσεις στις τράπεζες. Να, λοιπόν, το ασφυκτικό πλαίσιο που δημιουργείται.

Μιλάτε για φοροαπαλλαγές στους «επενδυτικούς αγγέλους». Κουβέντα δεν γίνεται για την εργατική τάξη της χώρας μας, τους μισθωτούς, τους συνταξιούχους και την ανάγκη αύξησης του αφορολόγητου στα 12.000 ευρώ, με 3.000 ευρώ για κάθε παιδί, γενναίων αυξήσεων του βασικού μισθού ικανών να καλύπτει σήμερα το νοικοκυριό τις βασικές ανάγκες. Αφορολόγητο και της συζύγου μαζί με το σύζυγο, σε περίπτωση που είναι άνεργοι, κατάργηση του ΦΠΑ και του Ειδικού Φόρου Κατανάλωσης στα είδη πλατιάς λαϊκής κατανάλωσης.

Ενώ την ίδια στιγμή, τα κίνητρα δίνουν και παίρνουν και στους επενδυτικούς ομίλους. Κίνητρα για επενδύσεις στην εναλλακτική αγορά, το 50% της εισφοράς εκπίπτει από το φορολογητέο εισόδημα έως 300.000 ευρώ. Αυξάνει την έκπτωση δαπανών για εισαγωγή μικρομεσαίων επιχειρήσεων στο Χρηματιστήριο Αθηνών. Ούτε ο Γιώργος, ούτε ο Κώστας, ούτε ο Θανάσης, ούτε η Μαρία, ούτε η Γεωργία, ούτε η Σούλα, που είναι μικροί αυτοαπασχολούμενοι θα επενδύσουν στο Χρηματιστήριο Αθηνών.

Οι επιλέξιμες δαπάνες, προσαυξημένες κατά 100% για 3 έτη, θα εκπίπτουν από τα ακαθάριστα έσοδα των επιχειρήσεων. Οι φορείς σας ζήτησαν ισόβια, την ίδια στιγμή που ανοίγει μια επιχείρηση και δεν μπορεί να παρουσιάσει ζημία. Της βάζετε την τεκμαρτή φορολόγηση. Μπαίνει μέσα σε έναν ψηφιακό λαβύρινθο, τρέχει πίσω από τα πρόστιμα, αν διαβίβασε η ταμειακή μηχανή, να συνδέθηκε με το POS, αν βγήκε το πρόστιμο στο Μητρώο Πραγματικών Δικαιούχων, αν με έγραψαν γιατί δεν πρόλαβα να κόψω μία απόδειξη πάνω στο άγχος, αν πήγα στη δουλειά μου την επόμενη ημέρα, γιατί ξενύχτησα να φτιάξω όλα αυτά που έχει υποχρεώσει το Υπουργείο, στην κατεύθυνση να πετάξει απ’ έξω τους μικρούς αυτοαπασχολούμενους βιοπαλαιστές ακριβώς γιατί αποτελούν, σύμφωνα με τις οδηγίες της Ε.Ε., διαρθρωτικό πρόβλημα της ελληνικής οικονομίας, που τη στηρίζεται όλοι «με νύχια και με δόντια» την Ε.Ε.

Μειώνεται από 15% στο 5% ο συντελεστής φορολόγησης των τόκων εισηγμένων εταιρικών ομολόγων που αποκτούν φυσικά πρόσωπα, φορολογικοί κάτοικοι Ελλάδος. Την ίδια στιγμή, που το «πετσοκόβουμε» τους μικρούς αυτοαπασχολούμενους με δημοτικά τέλη, φόρους, εισφορές και που μέσα από το ΚΕΑΟ κινδυνεύουν να χάσουν τις περιουσίες τους. Κι εσείς μέσα στο ΚΕΑΟ θέλετε να μας βάλετε ιδιωτικές εισπρακτικές εταιρείες, ακόμα περισσότερο να «πνίξετε» τα μικρά λαϊκά νοικοκυριά.

Μέχρι τώρα, δεν μπορούμε να ξεχάσουμε και όλες τις μειώσεις των φόρων που η Εισηγήτρια της «ΝΕΑΣ ΔΗΜΟΚΡΑΤΙΑΣ» έφερε στην αρχική συζήτηση. Αλλά δεν αφορούν τους μισθωτούς και τους συνταξιούχους, που ίσα ίσα βλέπουν τα επιδόματα και τα βοηθήματα να περικόπτονται λόγω των πενιχρών αυξήσεων. Ένα τους δίνεται, ενάμιση χάνουν. Και αν θέλετε, κατεβείτε κάτω στην κοινωνία, στις γειτονιές, στους χώρους δουλειάς, να δείτε ακριβώς πώς έχει η κατάσταση.

Για τη Μάνδρα και το Μάτι. Το Ελληνικό Δημόσιο παραιτείται από την άσκηση ένδικων μέσων - θέλει λίγη προσοχή για να το καταλάβετε - κατά οριστικών αποφάσεων πρωτοβάθμιων διοικητικών δικαστηρίων για Μάνδρα και Μάτι. Αφορά αποφάσεις με τις οποίες εκδικάζονται χρηματική ικανοποίηση λόγω ψυχικής οδύνης. Για την ψυχική οδύνη η Κυβέρνηση και το Δημόσιο δεν θα προχωρήσει στη χρησιμοποίηση ένδικων μέσων σε βάρος τους. Αλήθεια μας λέτε; Που είναι οι υποδομές; Να, το μετρό αποζημίωσης όλων αυτών των οικογενειών. Που είναι οι υποδομές στην αντιπλημμυρική θωράκιση, στην αντιπυρική προστασία, στην αντισεισμική θωράκιση της χώρας μας. Που είναι οι υποδομές για να μη θρηνούμε, είτε στα Τέμπη είτε σε όλα τα Τέμπη και τους χώρους δουλειάς, όπου έχουμε 330 νεκρούς μέχρι σήμερα, την τελευταία διετία.

Είναι ξεκάθαρο ότι το νομοσχέδιο δεν έχει σε καμία περίπτωση προτεραιότητα και προσανατολισμό την ποιότητα, το περιεχόμενο, τη λύση των προβλημάτων των εργαζομένων, των νοικοκυριών, των αυτοαπασχολούμενων και των μικρών βιοπαλαιστών αγροτών, αλλά μόνο την ενίσχυση του κεφαλαίου. Γι’ αυτό, λοιπόν, και το κόμμα μας καταθέτει τέσσερις τροπολογίες, βασισμένες στις σύγχρονες λαϊκές ανάγκες, στις απαιτήσεις του συνδικαλιστικού κινήματος, στις απαιτήσεις και τις διεκδικήσεις της εργατικής τάξης της χώρας μας και έχουν να κάνουν με τις γενναίες περικοπές και τα μέτρα ανακούφισης των λαϊκών νοικοκυριών.

Πάμε στα δάνεια για τους μικροοφειλέτες. Κατάργηση και διαγραφή τόκων και προστίμων και μείωση κατά 50% στους μικρούς οφειλέτες και κατά 30% σε αυτούς που οφείλουν λίγα χρήματα περισσότερα μέχρι ένα συγκεκριμένο όριο οφειλής και εισοδήματος. Έχει να κάνει με την κατάργηση των τόκων και των προστίμων στις οφειλές προς το Δημόσιο μέχρι 20.000 €, την περικοπή στο 50% του ποσού και την εξόφληση όπως και στα δάνεια με το 10% του ετήσιου εισοδήματος που μπορούν να έχουν τα νοικοκυριά και σε κάποιες περιπτώσεις του 5%.

Έχει να κάνει με τα μέτρα για την επαναφορά της 13ης-14ης σύνταξης, του 13ου-14ου μισθού, για τα οποία είναι στο δρόμο αυτή τη στιγμή ο λαός μας και μπορεί να δώσει «ανάσες ανακούφισης» σε αυτά τα τμήματα της κοινωνίας. Έχει να κάνει με την τροπολογία για τους δανειολήπτες σε ελβετικό φράγκο όπου όλες οι Κυβερνήσεις, διαχρονικά, έχουν τραγικές, μεγάλες ευθύνες που οδηγούν το λαό μας σε αυτή την «τσιμπίδα» των τραπεζών που ενισχύονται καθημερινά από τις Κυβερνήσεις και τα υπόλοιπα Κόμματα που στηρίζουν τις ίδιες πολιτικές.

Έχει να κάνει με τη διαγραφή και την ελάφρυνση προς τους Δήμους, τις ΔΕΥΑ και τα Νομικά Πρόσωπα Δημοσίου Δικαίου των Δήμων με κοινωνικοοικονομικά κριτήρια των χαμηλών μισθωτών συνταξιούχων αυτοαπασχολουμένων, έτσι ώστε ένας Δήμος να μπορεί και να έχει τη δυνατότητα, να διαγράφει τα χρέη όλων αυτών των μικροοφειλετών και να τα ρυθμίζει με τρόπο τέτοιο που να μπορούν να τα αποπληρώνουν.

Για εμάς σήμερα η κανονικότητα είναι να φέρνει η Κυβέρνηση και τα Κόμματα του ευρωμονόδρομου νομοσχέδια που στηρίζουν το κεφάλαιο και η κανονικότητα για το Κόμμα μας είναι να παλεύει στο πλευρό της εργατικής τάξης του οργανωμένου λαού, για να ανατρέψει αυτές τις πολιτικές. «Κανονικότητα» είναι αυτός ο τεράστιος εμπορικός πόλεμος ανάμεσα στα ιμπεριαλιστικά κέντρα που έχει ξεσπάσει για το κεφάλαιο και τα Κόμματά σας, «κανονικότητα» για το Κόμμα μας και το λαό είναι να αγωνίζεται, να ανατρέψει αυτό το σάπιο εκμεταλλευτικό σύστημα που έχει «φάει τα ψωμιά του». «Κανονικότητα» για εσάς είναι να ψηφίζετε υπέρ των διώξεων των βουλευτών του Κ.Κ.Ε. και να τους κυνηγάνε με όλες σας τις δυνάμεις, επειδή θέλουν να αναρτήσουν ένα πανό για τα Τέμπη στο Λευκό Πύργο της Θεσσαλονίκης ή στην Ακρόπολη αντιπολεμικά πανό, για το Κόμμα μας «κανονικότητα» είναι να αγωνίζεται, να μην αναρτούν πανό διαφημιστικές πολυεθνικές εταιρείες και χρησιμοποιούνται για τη διαφήμιση του κεφαλαίου όλοι αυτοί οι χώροι, αλλά να αγωνιζόμαστε μαζί με το λαό, για να ανοίξει ο δρόμος για μεγάλες ριζικές αλλαγές στην οικονομία και την κοινωνία.

Σας ευχαριστώ, κ. Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστώ, κ. συνάδελφε.

Ο Ειδικός Αγορητής της Κοινοβουλευτικής Ομάδας «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», ο κ. Βασίλειος Βιλιάρδος, έχει το λόγο για 10 λεπτά.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ πολύ, κ. Πρόεδρε.

Θα ξεκινήσουμε από το ότι ο Υφυπουργός ισχυρίστηκε χθες πως «δεν κάνουμε ως Αντιπολίτευση προτάσεις», όταν συνοδεύουμε κάθε άρθρο που σχολιάζουμε με προτάσεις, ενώ, φυσικά, ο χρόνος που μας δίνεται είναι ελάχιστος για το συγκεκριμένο νομοσχέδιο.

Η άποψή μας είναι, βέβαια, ότι πρόκειται για το συνήθη λαϊκισμό της Κυβέρνησης, η οποία επιδιώκει με αυτόν τον δημαγωγικό κατά την άποψή μας τρόπο, να μην απαντάει στις ερωτήσεις μας. Π.χ. δεν απάντησε σχετικά με το ύψος του ιδιωτικού χρέους, το οποίο για τον κ. Χατζηδάκη ήταν 372,9 δισ. το 2024, ενώ για τον κ. Πιερρακάκη 214,5 δισ.. Προφανώς, η διαφορά είναι τεράστια.

Επίσης, δε μας είπε πόσο κόστισε στους Έλληνες φορολογούμενους το δικηγορικό γραφείο που, τελικά, συνέταξε το νομοσχέδιο, ούτε πως αποκλείονται σε αυτή την περίπτωση η διαφθορά και η διαπλοκή.

Επιπλέον, εάν η ρύθμιση που αφορά στο Μάτι και στη Μάνδρα ήταν το επακόλουθο των μαζικών διαδηλώσεων των πολιτών για τα Τέμπη και της κατάρρευσης των ποσοστών της Κυβέρνησης ή εάν η παραίτηση του Δημοσίου από εφέσεις θα αφορά σε όλες τις περιπτώσεις αποζημίωσης των πολιτών από το Κράτος, για να μην υπάρχουν «δύο μέτρα και δύο σταθμά».

Εκτός αυτού ρωτήσαμε - χωρίς να πάρουμε απάντηση - εάν τα έσοδα από τα λαχεία θα οδηγούνται στο Υπερταμείο, έναντι του χρέους μας που παραδόξως, όμως, αυξάνεται συνεχώς.

Όσον αφορά την αναφορά του Υφυπουργού, σύμφωνα με την οποία η οικονομία μας πηγαίνει καλά, δεν υπάρχει τίποτα πιο αναληθές. Αρκεί να δει κανείς μόνο το εμπορικό μας έλλειμμα που έχει υπερβεί το 14% του ΑΕΠ. Ακόμη χειρότερα είναι αυτά που έχουν σχέση με το δημογραφικό και τους πολίτες. Με την Ελλάδα να αργοπεθαίνει, αφού κάθε χρόνο χάνεται μία πόλη των 55.000 χιλιάδων κατοίκων, χωρίς να υπολογίσουμε τη μετανάστευση των Ελλήνων. Εύλογα βέβαια, με τους μισθούς εξαθλίωσης στους οποίους ονομαστικά καταντήσαμε στην 3η θέση από το τέλος στην Ευρωπαϊκή Ένωση, ενώ σε αγοραστική αξία στην τελευταία.

Δυστυχώς δε, με την παραγωγικότητα της εργασίας περί το 45% του μέσου της Ευρωζώνης, οι προοπτικές ανόδου των μισθών είναι ανύπαρκτες. Γιατί; Επειδή δεν διεξάγονται επενδύσεις και δεν προωθείται η καινοτομία. Ενώ θυμίζουμε ότι ο πρόεδρος του ΣΕΒ δήλωσε ότι δεν υπάρχει κανένας λόγος να επενδύσει κάποιος στην Ελλάδα.

Με το στεγαστικό, τώρα, κόστος πάνω από το 40% του εισοδήματός του 28,5% του πληθυσμού, το υψηλότερο στην Ευρωπαϊκή Ένωση, και στο 50,4% για μονοπρόσωπα νοικοκυριά, η επιβίωση των εργαζομένων στην Ελλάδα είναι αδύνατη. Πόσω μάλλον η δημιουργία οικογένειας και παιδιών.

Σημαίνουν όλα αυτά, καθώς επίσης όσα είπαμε στην πρώτη Επιτροπή, ότι η οικονομία μας είναι σε καλό δρόμο; Πως είναι οχυρωμένοι σε σχέση με αυτά που συμβαίνουν παγκοσμίως, όπως ισχυρίστηκε ο Υπουργός, θυμίζοντας πως κάτι τέτοιο ισχυριζόταν κι ο κύριος Αλογοσκούφης το 2008;

Συνεχίζοντας τώρα με το άρθρο 28, μειώνεται το ελάχιστο αρχικό μετοχικό κεφάλαιο της Ανώνυμης Εταιρείας Επενδύσεων Μεταβλητού Κεφαλαίου σε 500.000 από 800.000, εφόσον δεν έχει οριστεί εταιρεία διαχείρισης. Εδώ, δεν έχουμε πραγματικά καταλάβει τι ακριβώς εξυπηρετεί. Τη δημιουργία περισσότερων Α.Ε.Ε.Μ.Κ. όπου αντικείμενό τους είναι η διαχείριση περιουσιακών στοιχείων για λογαριασμό τρίτων για την αύξηση των επενδύσεων; Μία Α.Ε.Ε.Μ.Κ. όμως, με 500.000 κεφάλαιο, έστω με 2%, μόλις 2% διαχειριστικά έξοδα και 10% απόδοση, θα έχει έσοδα 50.000 το χρόνο. Τα οποία αμφιβάλλουμε εάν επαρκούν για την πληρωμή ενός εξειδικευμένου στελέχους, πόσω μάλλον μιας ολόκληρης εταιρικής δομής. Δίνεται πάντως η εντύπωση ότι η κυβέρνηση πριμοδοτεί τη δημιουργία ελευθέρων επαγγελματιών. Τους οποίους όμως, προσπαθεί από την άλλη πλευρά να κλείσει όταν εξασκούν άλλα επαγγέλματα και δεν έχουν ένα ελάχιστο τεκμαρτό εισόδημα. Με το παρόν πάντως δεν τοποθετείται ελάχιστο τεκμαρτό εισόδημα για τις Α.Ε.Ε.Μ.Κ. Εκτός του ότι φυσικά αυξάνει το φόρτο εποπτείας στην υποστελεχωμένη Επιτροπή Κεφαλαιαγοράς. Μοιάζει με διαχείριση προσωπικής περιουσίας, του τύπου των family offices. Οπότε, λογικά δεν θα το στηρίξουμε.

Mε το άρθρο 46, oυσιαστικά απελευθερώνεται το είδος των επενδύσεων των Α.Ε.E.A.Π. με την κατάργηση του άρθρου 22 του νόμου 2778/1999. Οπότε, πλέον επιτρέπεται η επένδυση σε οικιστικά ακίνητα. Φυσικά θα το καταψηφίσουμε, αφού δεν είναι δυνατόν μια αγορά με φτωχοποιημένους πολίτες να τροφοδοτείται με περισσότερα κεφάλαια αγοραστών για να γίνει ακόμη πιο ακριβή η κατοικία. Σε κάθε περίπτωση, θα πρέπει να τοποθετηθούν περιορισμοί στις περιοχές, όπως με το Airbnb.

Εκτός αυτού, παρέχεται η δυνατότητα επενδύσεων στο εξωτερικό, είτε σε μορφή ακινήτων είτε μετοχών. Eνώ φορολογούνται στην Ελλάδα με ένα σκανδαλωδώς πραγματικά καθεστώς, όχι με βάση το εισόδημα αλλά με βάση ένα επιτόκιο επί της αξίας των επενδύσεων, σύμφωνα με το άρθρο 58. Η σχετική χαριστική ρύθμιση, βέβαια, έγινε επί ΣΥΡΙΖΑ ,όπου καταργήθηκε το πλαφόν των 0,75% επί των διαθεσίμων των Α.Ε.E.A.Π. Φυσικά, δεν μπορούμε να στηρίξουμε τέτοιου είδους επενδύσεις σε ακίνητα που ήδη αποτελούν ένα μεγάλο μέρος του ΑΕΠ μας, το 14% και το υψηλότερο στην Ευρωπαϊκή Ένωση. Ενώ αυξάνεται το στεγαστικό κόστος και δεν είναι η απάντηση για την παραγωγή που χρειάζεται η Ελλάδα. Πρόκειται για μία κερδοσκοπική μετακίνηση πλούτου και μάλιστα με αφορολόγητη υπεραξία. Ενώ δίνεται επιπλέον αφορολόγητη υπεραξία στη μεταβίβαση μετοχών με το άρθρο 58. Τι ελεύθερη οικονομία είναι αλήθεια αυτή, που τα κέρδη φορολογούνται με βάση ένα επιτόκιο;

Οι ρυθμίσεις του άρθρου 48, είναι άνευ ουσίας, αφού με βάση το άρθρο 46, επιτρέπονται οι επενδύσεις σε εταιρείες σε τρίτες χώρες που μπορεί να είναι φορολογικοί παράδεισοι, με ανώνυμες μετοχές. Οπότε επιτρέπεται, να παρακάμπτονται οι παρόντες περιορισμοί. Το καταλάβαμε σωστά ή κάνουμε κάποιο λάθος;

Στο άρθρο 53, είναι θετικό το ότι, η Α.Ε. Ε.Α.Π, πρέπει να ανά εξάμηνο, να δημοσιεύουν την αγοραία αξία των επενδύσεών τους, να ελέγχονται από ορκωτό ελεγκτή λογιστή και να αναρτάται στην ιστοσελίδα της. Είναι κάτι προφανές.

Γιατί λοιπόν, δεν μπορεί η ΕΤΑΠ, να δημοσιεύει την αξία των επενδύσεών της παρά το ότι ελέγχεται από ορκωτό λογιστή;

Γιατί δεν δημοσιεύεται καν λίστα από τα 72.000 ακίνητα που κατέχει κατά το ΔΝΤ οι 36.000 που είπε κ. Χατζηδάκης ή όσα τελικά αποφασίζει η Κυβέρνηση;

Κάποια στιγμή, πρέπει να ξέρουμε πόσα ακίνητα έχουν. Πόσο μάλλον, όταν πρόκειται για την περιουσία του ελληνικού λαού, που δόθηκε στο Υπερταμείο, χωρίς καταγραφή και αποτίμηση ενώ, όπως πως θα καταθέσουμε στα πρακτικά, γίνεται αντικείμενο κατάχρησης από ένα κύκλωμα διαφθοράς.

Στο άρθρο 57, δεν αναφέρεται εάν είναι υποχρεωτική η ασφάλιση των ακινήτων, οπότε πρέπει να διευκρινιστεί για να είναι ενήμεροι οι ιδιοκτήτες των ακινήτων.

Στο άρθρο 66, για τους ανώνυμους ελέγχους, στην περίπτωση της Folli Follie, το σκάνδαλο βρέθηκε από κάποιον επενδυτή. Τι έγινε όμως τελικά;

Η Εταιρία και η Επιτροπή Κεφαλαιαγοράς αθωώθηκαν για την καθυστερημένη αναστολή των μετοχών, ενώ το δικαστήριο έκρινε ότι, δεν στοιχειοθετείτε το αδίκημα της παράβασης καθήκοντος. Πως θα υπάρχει εμπιστοσύνη εκ μέρους των επενδυτών;

Δεν είναι ντροπή τέτοια πράγματα; Εν προκειμένω, το βασικό είναι εάν υπάρχει διαθεσιμότητα στελεχών της Επιτροπής Κεφαλαιαγοράς, εάν χρησιμοποιούνται συνεργάτες και ποιο είναι το κόστος;

Στο άρθρο 73, τα τυπικά προσόντα θα έπρεπε να είναι ορισμένα και όχι να αλλάζουν κατά το δοκούν κατόπιν, απόφασης της Επιτροπής Κεφαλαιαγοράς. Με το παρόν δε, αποσύρεται η προϋπόθεση ανανέωσης για όσους δεν έχουν εργαστεί για 3 έτη στον τομέα των επενδύσεων, που υπήρχε αυταρχικό άρθρο. Ποιος είναι ο λόγος εδώ;

Στο άρθρο 56, ο καταγγέλλων πρέπει να είναι εργαζόμενος στο χώρο και όχι οποιοσδήποτε, οπότε στην ουσία δηλώνεται η ταυτότητά του έστω και αν θεωρητικά προστατεύεται από αντίποινα. Προφανώς όμως, εάν είναι δυνατή η αποκάλυψη της ταυτότητας αυτό το άτομο, δεν πρόκειται να ξαναβρεί δουλειά στον χώρο ή και στην Ελλάδα, οπότε καταστρέφεται και επομένως, αποθαρρύνεται. Δεν πρόκειται για κάτι που δεν έχει κανένα νόημα;

Στο άρθρο 104, δίνονται υπερβολικές εξουσίες στην Επιτροπή Κεφαλαιαγοράς και σε τράπεζα της Ελλάδος, όπως η δυνατότητα επιβολής διαρθρωτικών μέτρων και η απαγόρευση δραστηριοτήτων με κίνδυνο, να υπάρχει κατάχρηση και επιλεκτική χρησιμοποίηση. Επιπλέον, οι αρχές μπορούν να εφαρμόζουν περιοριστικά μέτρα, όπως η απαγόρευση της προώθησης συγκεκριμένων στοιχείων ή πρακτικών στην Ελλάδα. Εδώ, δεν καταλαβαίνουμε πραγματικά, ποια είναι η λογική.

Στο άρθρο 106, υπάρχει μεγάλο περιθώριο στις προβλεπόμενες χρηματικές ποινές, κάτι που θεωρούμε αρνητικό.

Η ποινή τώρα του άρθρου 107, είναι πολύ χαμηλή.

Ενώ στο άρθρο 110, η επιλεκτική δημοσίευση αποφάσεων μάς κάνει, να έχουμε επιφυλάξεις. Όλα αυτά είναι προτάσεις και σκέψεις μας, δεν είναι κάτι που απλά κρίνουμε.

Στο άρθρο 112, η απόφαση, δεν βασίζεται στην ανάγκη ή στις συνθήκες της αγοράς, αλλά σε άλλους παράγοντες, οι οποίοι καθορίζονται από τους κανονισμούς. Το γεγονός αυτό σημαίνει ότι, ακόμη και αν η αγορά έχει συγκεκριμένες ανάγκες, η ζήτηση για υπηρεσίες κάποιων νομισμάτων είναι υψηλή, η απόφαση για το εάν κάποιος μπορεί να αποκτήσει συμμετοχή σε μια εταιρεία κρυπτονομισμάτων θα βασίζεται, σε άλλους παράγοντες. Αυτοί σχετίζονται, με τη σταθερότητα και με τη συμμόρφωση του χρηματοεξωτερικού συστήματος, αλλά όχι με τις ανάγκες της αγοράς. Κατά την άποψή μας είναι λάθος, εάν βέβαια, τάσσεται κανείς υπέρ της ελεύθερης αγοράς και όχι της κεντρικά κατευθυνόμενης.

Στο άρθρο 109, έχουμε επιφυλάξεις για το κατά πόσο η Τράπεζα της Ελλάδος και η Επιτροπή Κεφαλαιαγοράς, μπορούν να εποπτεύουν τα πράσινα ομόλογα. Επειδή υπάρχουν κάποιες σοβαρές τεχνικές πλευρές, όπως το ποιος θα εποπτεύει την αξιοπιστία αυτών που επιβεβαιώνουν ότι, κάποιες επενδύσεις είναι πράσινες.

Στο άρθρο 139, έχουμε κάποιες απορίες. Ουσιαστικά, παραλείπεται η Επιτροπή Κεφαλαιαγοράς από την επιβολή απαίτησης πρόσθετων κεφαλαίων και θα τα επιβάλλει η Τράπεζα της Ελλάδος.

Σημαίνει και για εταιρείες που δεν επιβλέπει η Τράπεζα της Ελλάδος (ΤτΕ) και επιβλέπει η Επιτροπή Κεφαλαιαγοράς; Δηλαδή, για τις μικτές χρηματοοικονομικές εταιρείες συμμετοχών χωρίς πιστωτικό ίδρυμα στον όμιλο τους, κατά το ν.4759/2021 και το άρθρο 7;

Ελπίζω να μας απαντήσετε.

Πώς θα γίνεται αυτό;

Ποιος θα αποφασίζει ότι πρέπει να έχουν πρόσθετα ιδία κεφάλαια;

Επίσης, βλέπουμε αυξημένη διακριτική ευχέρεια της Τράπεζας της Ελλάδος (ΤτΕ) ως προς τον καθαρισμό των πρόσθετων κεφαλαίων.

Ας μην ξεχνάμε, όμως ότι στην Ελλάδα, έχουμε περίπτωση όπου έχει παρατηρηθεί ολιγωρία στον τομέα αυτό, με τη συγχώνευση να εμφανίζεται ως τελευταία επιλογή διασφάλισης διάσωσης, εννοούμε την Τράπεζα Αττικής και την Παγκρήτια.

Από την άλλη πλευρά, θα μπορούσε η Τράπεζα της Ελλάδος (ΤτΕ) να επιβάλλει αύξηση ιδίων κεφαλαίων στις τράπεζες έτσι ώστε να μη στηρίζονται, πλέον, στον αέρα του αναβαλλομένου φόρου (DTC) σε πολύ μεγάλο βαθμό σε σχέση με τις ευρωπαϊκές, αλλά σε πραγματικά κεφάλαια των μελών των νέων μετόχων που τις αγόρασαν σε πολύ χαμηλές τιμές και όχι των παλαιών για τους οποίους ουσιαστικά δρομολογήθηκε η ρύθμιση του αναβαλλόμενου.

Με τον τρόπο αυτό, θα τοποθετούσαν κεφάλαια και θα αναγκάζονταν να χρηματοδοτήσουν την αγορά, όχι μόνο να εισπράττουν προμήθειες έχοντας μία από τις μεγαλύτερες αποδόσεις ιδίων κεφαλαίων, ειδικά, αφού έχει καταστρατηγηθεί η ρύθμιση του αναβαλλόμενου φόρου (DTC) λόγω των «hive down» και με τη μεταφορά κόκκινων δανείων σε συνδεδεμένες Ε.Ε.Δ.Α.Δ.Π., ενώ από εκεί σε «offshore» και σε φορολογικούς παραδείσους.

Αναφέρεται στο άρθρο 178 από το Υπουργείο, ότι με αυτές τις ρυθμίσεις επέρχεται δωδεκαπλασιασμός των φυσικών προσώπων που χαρακτηρίζονται ως επιλέξιμοι οφειλέτες, από 7% σε 85% του συνόλου των αιτούντων, με πίνακα που συνοδεύει τη διάταξη.

Είναι, μεν, θετικό, αλλά το θέμα είναι ότι πρέπει να λειτουργεί σωστά ο εξωδικαστικός μηχανισμός, με λογικές προσφορές σε νοικοκυριά.

Εμείς, βέβαια, έχουμε άλλη πρόταση για τα κόκκινα δάνεια.

Το άρθρο 182, κινείται προς μία σωστή κατεύθυνση, αλλά δεν καλύπτει τις απαιτήσεις των οφειλετών, επειδή η πρόταση μπορεί να είναι προσχηματική και ληστρική.

Οφείλουν, λοιπόν, να οριοθετηθούν νέα ρεαλιστικά πλαίσια προς εξυπηρέτηση των οφειλετών.

Το άρθρο 184, δίνει τη δυνατότητα σε αθλητικά σωματεία και Α.Ε., να επαναδιαπραγματευθούν τη σύμβαση αναδιάρθρωσης χρεών σε περίπτωση αλλαγής κατηγορίας. Είναι ενδιαφέρον και είναι λογικό, αφού έτσι αλλάζουν και τα έσοδα.

Ίσως, όμως, θα πρέπει να ισχύει μόνο στις περιπτώσεις υποβιβασμού και όχι ανόδου, αφού σε αυτές τις περιπτώσεις δημιουργείται αντικίνητρο, επειδή θα μπορεί να αυξηθούν οι υποχρεώσεις.

Το ίδιο, βέβαια, κίνητρο μπορεί να ισχύει και για τον υποβιβασμό, θυμίζοντας μελανές ιστορίες για κάποιους, όπως αθλητικές Α.Ε., διαλύονταν ως νομική μορφή και υποβιβάζονταν, προκειμένου να διαγράψουν χρέη, αλλά ταυτόχρονα ταλαιπωρούσαν τους οπαδούς.

Με το άρθρο 190, δίνεται παράταση για την υποβολή αιτήματος έως τις 30.6.2025.

Εδώ θέλουμε να ρωτήσουμε ποιος ο λόγος;

Εάν έχει εξαντληθεί το ποσόν και αν δεν έχει εξαντληθεί, γιατί;

Φυσικά είμαστε αντίθετοι, επειδή το θέμα των κόκκινων δανείων έχει καταστρατηγηθεί σε σχέση με τον αναβαλλόμενο φόρο (DTC) λόγω των «hive down», ενώ, τελικά, δεν πρέπει να εγγυόμαστε για να συνεχίζεται αυτή σκανδαλώδης κερδοσκοπία των τραπεζών με τους πλειστηριασμούς.

Το άρθρο 201, προβλέπεται η δυνατότητα απασχόλησης αμισθί νέων επιστημόνων στην Επιτροπή Κεφαλαιαγοράς. Γεγονός που μας βρίσκει αντίθετους, αφού, κατά την άποψή μας, πρέπει να αμείβονται, διαφορετικά είναι καλή πρόταση.

Με το άρθρο 212, απαλλάσσονται από μη καταβληθείσες οφειλές τελών καθαριότητας και φωτισμού οι ιδιοκτήτες ακινήτων των οποίων η ηλεκτροδότηση έχει διακοπεί. Συμφωνούμε, αλλά, δεν πρέπει να ισχύει για τα ακίνητα των «Funds» και των τραπεζών, έτσι ώστε να πειστούν να τα λειτουργήσουν.

Με το άρθρο 217, η κυβέρνηση διευρύνει ακόμη περισσότερο τη δυνατότητα αναγκαστικής απαλλοτρίωσης, συμπεριλαμβάνοντας ακόμη και ιδανικά μερίδια επί ακινήτου, όποτε πρόκειται ακόμη για μια κρατική αυθαιρεσία εις βάρος της ατομικής ιδιοκτησίας των Ελλήνων πολιτών.

Το άρθρο 219, αποτελεί μία ακόμη καταναγκαστική ρύθμιση της κυβέρνησης, η οποία συνεχίζει να επιβάλλει υποχρεωτικά μέσα πληρωμής, καταργώντας σταδιακά το δικαίωμα της ελεύθερης επιλογής στις συναλλαγές.

Επιδιώκεται, προφανώς, η πλήρης κατάργηση των μετρητών και η μετατροπή κάθε συναλλαγής σε ηλεκτρονική, προωθώντας ένα μοντέλο απόλυτου οικονομικού ελέγχου. Γεγονός που καταστρατηγεί το δικαίωμα του πολίτη να επιλέγει πως θα πληρώσει και δημιουργεί κέρδη, δηλαδή, στηρίζει ξανά τις τράπεζες.

Τέλος, με το άρθρο 221, η Κυβέρνηση δίνει τη δυνατότητα στα πιστωτικά ιδρύματα να μεταφέρουν ζημίες από τη μία εταιρεία στην άλλη κατά τους μετασχηματισμούς, χωρίς ουσιαστικές επιπτώσεις για τους μετόχους και τα διοικητικά στελέχη που ευθύνονται για αυτές.

Αφορά, αλήθεια και αυτό, τη συγχώνευση της Αττικής με την Παγκρήτια;

Ευχαριστώ πολύ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Βιλιάρδο.

Τον λόγο έχει ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «Νέα Αριστερά»):** Ευχαριστώ κύριε Πρόεδρε. Έχουμε μια μεγάλη συζήτηση αυτές τις μέρες, από τον Trump και τους δασμούς, μέχρι την κεφαλαιαγορά και τη προσωπική διαφορά, ας κάνουμε, λοιπόν, ένα ρεζουμέ.

Πρώτον, όπως και ο προηγούμενος ομιλητής να πω, ότι το επιχείρημα της Κυβέρνησης ότι δεν κάνουμε προτάσεις, είναι ένα ιδεολόγημα. Πριν από πολλά χρόνια, ο Horkheimer και ο Adorno λέγανε, ότι κυρίαρχο στοιχείο της ιδεολογίας της άρχουσας τάξης είναι να μην συζητείται το πλαίσιο. Άρα, το πλαίσιο είναι δεδομένο και άρα, σας λέει το σύστημα, κάνετε κάποιες προτάσεις. Η Αντιπολίτευση δεν έχει μόνο υποχρέωση να αμφισβητήσει συγκεκριμένες πολιτικές, αλλά και το πλαίσιο μέσα στο οποίο αυτές οι πολιτικές λειτουργούν. Γιατί συζητήσαμε για τον Trump; Γιατί πάρα πολλά πράγματα μπορεί να αλλάξουν.

Να σας δώσω μια εικόνα πώς βλέπουμε εμείς πώς έχει διαμορφωθεί το πλαίσιο. Η βασική κρίση ήταν το 1974. Μετά το 1974, έχουμε διάφορες προσπάθειες να αλλάξει το πλαίσιο προς το καλύτερο, για να αντιμετωπίσει την κρίση και όλες έχουν αποτύχει. Είχαμε πρώτα το νεοφιλελευθερισμό, που δημιούργησε μείωση των μισθών και συρρίκνωση του κοινωνικού κράτους και άρα, εμφανίστηκε ξανά το θέμα τη ζήτησης, που οι ορθόδοξοι οικονομολόγοι μας είχαν πει ότι δεν υπάρχει θέμα ζήτησης.

Πώς αντιμετωπίστηκε αυτό στις πιο φιλελεύθερες οικονομίες; Με δανεισμό στα πιο φτωχά στρώματα, θα θυμάστε, μέσα από εργαλεία όπως τα δομημένα ομόλογα. Αυτό δημιούργησε την κρίση του 2008, επειδή ήταν σαφές ότι δεν θα ξεπληρωθούν αυτά τα στεγαστικά δάνεια. Πώς αντιμετωπίστηκε η κρίση του 2008; Μέσα από τη νομισματική χαλάρωση. Αυτό, κατά κάποιο τρόπο, στήριξε τη ζήτηση- θα ήταν χειρότερα τα πράγματα χωρίς αυτό - αλλά αύξησε ακόμα περισσότερο την ανισότητα, που η ανισότητα είχε αυξηθεί λόγω της μείωσης των φόρων για τη στρατηγική του “trickle-down economics” που δεν δούλεψε πουθενά. Άρα, το αποτέλεσμα όλων αυτών των προσπαθειών να αντιμετωπίσουν την κρίση το 1974, που έχουν οδηγήσει; Σε στάσιμες οικονομίες - δεν έχουν αυξηθεί οι επενδύσεις - και ασταθή πολιτική.

Φαντάζομαι, ότι συμφωνούμε όλοι σε αυτό και στις στάσιμες οικονομίες και στην ασταθή πολιτική. Πώς αλλιώς θα ερμηνεύσετε το Johnson και το Brexit, το AFD, τη Meloni και τον Trump; Γιατί και του Trump είναι μια προσπάθεια αντιμετώπισης αυτής της κρίσης, μιλώντας στη δική του κοινωνική βάση, ένα μέρος των οποίων είναι η άσπρη εργατική τάξη, όπως το λένε στις Ηνωμένες Πολιτείες, να έρθουν περισσότερες δουλειές στις Ηνωμένες Πολιτείες, να έρθουν επιχειρήσεις που είναι εκτός Ηνωμένων Πολιτειών, να παράγουν στις Ηνωμένες Πολιτείες.

Άρα, για να ξεφύγουμε από την στάσιμη οικονομία και ασταθή πολιτική, χρειάζεται η Αριστερά, ο προοδευτικός χώρος, να βάλει ζητήματα σοβαρά, που αμφισβητούν το πλαίσιο και όχι μόνο συγκεκριμένες πολιτικές. Χρειάζεται αναδιανομή του εισοδήματος; Είναι πρόβλημα οι μεγάλες ανισότητες που έχουν δημιουργηθεί; Η Κυβέρνηση φαίνεται να μην το κατανοεί αυτό. Δηλαδή, ακόμα και σε αυτό το νομοσχέδιο, που είναι ένα τεχνικό νομοσχέδιο, έχουμε πρόβλεψη οι τόκοι από τις καταθέσεις να συνεχίσουν να φορολογούνται 15% και για κάποιο λόγο, αυτά που είναι από τα μερίσματα, θα είναι 5% και οι επενδύσεις στο χρηματιστήριο θα είναι 5%. Γιατί, ακριβώς, αυτό;

Αυτό αντιμετωπίζει κατά κάποιο τρόπο την ανισότητα; Δεν νομίζω. Ποιος έχει καταθέσεις και ποιοι έχουν είτε μετοχές είτε παίρνουν μερίσματα από αυτές τις μετοχές;

Οι μισθοί των δημοσίων υπαλλήλων, οι οποίοι υποτίθεται θα ελέγχουν είναι χαμηλοί. Σας έδωσα και ένα παράδειγμα, ότι άνθρωποι που δουλεύουν στο χρηματιστήριο, στην επιτροπή κεφαλαιαγοράς, έχουν χαμηλότερους μισθούς από στρατιωτικούς χωρίς εξειδίκευση, με βασική εκπαίδευση. Σας έδωσα το παράδειγμα της προσωπικής διαφοράς, που αυθαίρετα το κάνετε στα 300 και δεν καταλαβαίνω γιατί δεν μπορούσε να ήταν 500, να αρχίσει μια μικρή αναδιανομή του εισοδήματος. Σε αυτό το πλαίσιο, που το αφήγημα της κυβέρνησης είναι ότι έχουμε μεγαλύτερη ανάπτυξη απ’ ότι έχει η Ευρωπαϊκή Ένωση, δεν θα έρθει κόσμος να αντιμετωπίσει το πρόβλημα, να επενδύσει στο χρηματιστήριο, όπως σας είπαν και οι φορείς. Οι φορείς σας είπαν ότι το βασικό πρόβλημα είναι ότι δεν έχουμε επενδυτές να έρθουν. Με αυτή την οικονομική πολιτική δεν πρόκειται να έρθουν επενδυτές στο χρηματιστήριο για να επενδύσουν. Άρα, αν δεν αντιμετωπίσουμε το πρόβλημα της μεγάλης ανισότητας του εισοδήματος ευρωπαϊκά και ελληνικά, δεν θα λύσουμε διάφορα τέτοια προβλήματα.

Το ίδιο ισχύει και για τα κόκκινα δάνεια - όπως ανέδειξε και ο κ. Μαμουλάκης και εγώ - στο σημείο το οποίο έχουν αυξηθεί. Δηλαδή, το απόθεμα του προβλήματος έχει αυξηθεί.

Τι σημαίνει έχει αυξηθεί το απόθεμα του προβλήματος;

Ότι παρόλο που λέτε ότι οι περισσότερες ρυθμίσεις έχουν γίνει από την κακή Κυβέρνηση του ΣΥΡΙΖΑ τότε, αυξάνετε και τα χρέη προς το ΕΦΚΑ και τα χρέη προς την ΑΔΑΕ. Άρα, οι εκροές φαίνεται να είναι μικρότερες προς το πρόβλημα από ότι είναι οι εισροές.

Μάθαμε από προηγούμενες κρίσεις του καπιταλισμού, ότι όταν υπάρχει στεγαστικό πρόβλημα, μια κρίση σαν αυτή που δημιουργούνται κρίσεις στο στεγαστικό, πρέπει να μοιραστεί το βάρος της αναπροσαρμογής από τα τρία μέρη, από το κράτος, από τους δανειολήπτες και από το χρηματοπιστωτικό σύστημα. Το Κράτος δεν το μοιράζεται αυτή τη στιγμή, δεν δίνει βοήθεια για να μπορέσει να λυθεί αυτό το απόθεμα που ήταν από τη χρεοκοπία - που δεν την έφερε η κυβέρνηση του ΣΥΡΙΖΑ, απ’ ότι θυμάμαι - και από τη μείωση 24% του εισοδήματος. Αν δεν έχει το Κράτος να βοηθήσει σε αυτό, δηλαδή να πάρει το μέρος της ευθύνης το ένα τρίτο της αναπροσαρμογής για να μπορούν οι περισσότεροι, να αυξηθεί η περίμετρος ποιοι μπορούν να αναδιαρθρώσουν το χρέος τους, αυτό είναι πολύ κακό προφανώς για τους δανειολήπτες αλλά είναι πολύ κακό και για το Κράτος γιατί συνεχίζεται η στασιμότητα. Δεν κερδίζει το Κράτος. Θα έλεγα ότι είναι απατηλή εξοικονόμηση. Στην Βρετανία το λένε false savings. Δηλαδή, επειδή δεν μπαίνεις να βοηθήσεις στην αναπροσαρμογή των χρεών των ιδιωτών, θα έχεις χειρότερη κατάσταση μετά από χρόνια γιατί θα παραμείνει αυτή η στασιμότητα.

Τέλος, θα μπορούσαμε να πούμε ότι δεν βλέπουμε από αυτή την Κυβέρνηση σε κανέναν τομέα ότι έχει καταλάβει το μέγεθος της κρίσης της στασιμότητας στην οικονομία και την αστάθεια της πολιτικής. Η δικιά σας πολιτική αστάθεια μπορεί λόγω των Τεμπών να άρχισε από ένα αξιακό θέμα, ένα θέμα αξιών, αξιοπιστίας, ότι ο κόσμος δεν πιστεύει ότι μπορείτε να φέρετε στην επιφάνεια τι έγινε στα Τέμπη και ότι θα κάνετε τα πάντα να μη μάθει ο κόσμος, αλλά να είσαστε σίγουροι ότι αυτό είναι η αρχή αφού μόλις αρχίζει και χάνει την αξιοπιστία η κυβέρνηση, αμφισβητείται όχι μόνο πώς διαχειρίζεται τους ανεξάρτητους θεσμούς. Δεν συζητάω για τη τραγωδία της Αρχής που βγάζει ένα πόρισμα και μετά αυτό το πόρισμα βγάζει τέσσερις σελίδες. Δεν νομίζω ότι το έχω ξανασυναντήσει πουθενά σε καμία χώρα, σε καμία εποχή. Έπρεπε να έρθει η κυβέρνηση του κυρίου Μητσοτάκη για να φτάσει η αναξιοπιστία των θεσμών σε τέτοιο σημείο.

Να είσαστε σίγουροι όμως ότι αυτό είναι η αρχή, γιατί μόλις αρχίζει και χάνει την αξιοπιστία η Κυβέρνηση αμφισβητείται όχι μόνο πως διαχειρίζεται τους ανεξάρτητους θεσμούς αλλά και τα υπόλοιπα.

Δε συζητάω για την τραγωδία της αρχής που βγάζει ένα πόρισμα και μετά από αυτό το πόρισμα βγάζει τέσσερις σελίδες. Δε νομίζω ότι αυτό το έχω ξανασυναντήσει πουθενά, σε καμία χώρα, σε καμία εποχή. Έπρεπε να έρθει η Κυβέρνηση του κ. Μητσοτάκη για να φτάσει η αναξιοπιστία των θεσμών σε τέτοιο σημείο.

Να είσαστε σίγουροι, λοιπόν, ότι από εκεί αρχίζει και μετά θα αμφισβητήσει όλους τους τομείς της οικονομίας, τους χαμηλούς μισθούς, τους στάσιμους μισθούς, την κατάσταση στα νοσοκομεία, την κατάσταση με την ακρίβεια. Γι’ αυτό πρέπει η Αντιπολίτευση να έχει προτάσεις, που το προκαλείτε, αλλά να αμφισβητήσει και βασικούς πυλώνες του πλαισίου, που σημαίνει ότι οι πολιτικές δε μπορούν να δουλέψουν χωρίς αλλαγή πλαισίου.

Ευχαριστώ, κύριε Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κι εμείς ευχαριστούμε.

Ο κ. Βορύλλας, έχει τον λόγο.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Ευχαριστώ, κύριε Πρόεδρε.

Το νομοσχέδιο «ενίσχυση της κεφαλαιαγοράς» απαιτεί την εισροή κεφαλαίων από νέους επενδυτές. Σύμφωνα με το Forbes, υπάρχουν 16 Έλληνες δισεκατομμυριούχοι, από το εσωτερικό και το εξωτερικό, οι περισσότεροι από το χώρο της ναυτιλίας, οι οποίοι αθροιστικά διαθέτουν πλούτο 60,6 δισεκατομμύρια δολάρια.

Δυστυχώς, το ναυτιλιακό κεφάλαιο απουσιάζει από την κεφαλαιαγορά μας. Για μας αυτό αποτελεί μία πρόκληση, δηλαδή πως θα πείσουμε τους εφοπλιστές και τους Έλληνες επιχειρηματίες της Ομογένειας να επενδύσουν στη χώρα τους.

Θα πρέπει το Κράτος μας να μετατραπεί σε ένα ασφαλές λιμένα επενδύσεων, όπου θα υπάρχει σταθερή φορολογική νομοθεσία, δικαιοσύνη που θα λειτουργεί γρήγορα και αποτελεσματικά και ένα Κράτος που δε θα εξυπηρετεί επιχειρηματικά συμφέροντα ανάλογα με τα μικροπολιτικά συμφέροντα.

Θα ήθελα να αναφερθώ στην απόφαση της Ευρωπαϊκής Επιτροπής, όπου πριν λίγες ημέρες ενέκρινε 47 στρατηγικά έργα για την εξόρυξη, επεξεργασία και ανακύκλωση σπάνιων γαιών και πρώτων υλών σε ευρωπαϊκό έδαφος, προκειμένου να μειωθεί η εξάρτηση από τρίτες χώρες και να διαφοροποιηθούν οι πηγές εφοδιασμού. Ένα ελληνικό έργο περιλαμβάνεται στον κατάλογο της Επιτροπής. Υποβλήθηκε από την εταιρεία ΜΕΤΛΕΝ και αφορά την εξόρυξη και επεξεργασία βωξίτη, αλουμίνας και γάλλιου.

Το κίνημά μας, διαβλέποντας τις μεγάλες ευκαιρίες που παρουσιάζονται στην εξορυκτική βιομηχανία κρίσιμων μετάλλων, είχε αναφερθεί στο Κοινοβούλιο επί του θέματος κατά τη συζήτηση του Κρατικού Προϋπολογισμού του 2025. Τότε υποστηρίξαμε πως ο τομέας της εξόρυξης για την παραγωγή κρίσιμων μετάλλων μπορεί να απογειώσει την οικονομία μας.

Το γάλλιο, το γερμάνιο και το αντιμόνιο, είναι τρεις χρήσιμες πρώτες ύλες που θα βοηθήσουν την Ελλάδα να μπει δυναμικά στον αγώνα της επάρκειας και της στρατηγικής αυτονομίας, ενώ, απ’ ότι φαίνεται, υπάρχουν και άλλα εξίσου κρίσιμα μέταλλα, για τα οποία ακόμα δεν έχει γίνει σχεδόν τίποτα για την αξιοποίησή τους.

Πέραν των μεγάλων ωφελειών για την οικονομία μας, οι επενδύσεις στην εξορυκτική βιομηχανία θα συμβάλουν στην αναζωογόνηση της υπαίθρου με νέους πληθυσμούς, θα αυξηθούν οι προσφερόμενες θέσεις εργασίας σε νέους επιστήμονες και μάλιστα με καλούς μισθούς, οπότε θα αναστραφεί και η εγκατάλειψη της επαρχίας.

Για να μεγιστοποιηθούν τα οφέλη για το Κράτος μας, θα πρέπει να εξετάσουμε τις διεθνείς πρακτικές για τον υπολογισμό της αξίας των δικαιωμάτων εξόρυξης. Προφανώς, η αξία των δικαιωμάτων εξόρυξης για σπάνια μέταλλα θα αυξάνεται συνεχώς τα επόμενα χρόνια, οπότε είναι κάτι που το αρμόδιο Υπουργείο Ανάπτυξης θα πρέπει να το εξετάσει με τη δέουσα προσοχή. Ωστόσο, για να αποδώσουν τέτοιου μεγάλου μεγέθους επενδύσεις, θα πρέπει η χώρα μας να αποδείξει ότι διαθέτει φιλικό περιβάλλον για επενδύσεις, σταθερό φορολογικό δίκαιο και αμερόληπτη δικαιοσύνη.

Η σύγκρουση που βλέπουμε να εξελίσσεται αυτές τις μέρες με γνωστό εφοπλιστή και ιδιοκτήτη μέσων μαζικής ενημέρωσης, είναι αποτέλεσμα της διαπλοκής πολιτικών με επιχειρηματίες, που εδώ και δεκαετίες ζημιώνουν το κράτος μας αλλά και την υγιή επιχειρηματικότητα.

Δυστυχώς, η Κυβέρνηση, ακόμα και σήμερα, δεν εφαρμόζει τελεσίδικες αποφάσεις της δικαιοσύνης, με χαρακτηριστικό παράδειγμα τις απαιτήσεις της εταιρείας «Αττικός Ήλιος» από το δημόσιο, που μαζί με τους τόκους ξεπερνούν πλέον τα 900 εκατομμύρια ευρώ, με βάση διαιτητικές αποφάσεις, λόγω της μη εκπλήρωσης των υποχρεώσεων του δημοσίου απέναντι στην εταιρεία που έχουν τελεσιδικήσει στον Άρειο Πάγο. Μιλάμε για εταιρεία που εκτελεί έργο για το ελληνικό δημόσιο και το ελληνικό δημόσιο αρνείται να εκπληρώσει τις υποχρεώσεις του για την ανάκτηση του δικού του περιουσιακού στοιχείου.

Με το άρθρο 178 διπλασιάζονται τα κριτήρια για τον χαρακτηρισμό του δανειολήπτη ως επιλέξιμου, προκειμένου να καταστεί υποχρεωτική η συναίνεση του συνόλου των πιστωτών για ένταξη του οφειλέτη στον Εξωδικαστικό Μηχανισμό. Και ενώ διπλασιάζονται τα κριτήρια διαθέσιμου εισοδήματος περιουσίας και καταθέσεων, τίθεται ως προϋπόθεση, ο οφειλέτης να έχει ανώτατο όριο ήδη μη-εξυπηρετούμενων τραπεζικών οφειλών τις 300.000 ευρώ.

Όπως όλοι γνωρίζουμε, πριν το 2010, προηγήθηκε μια περίοδος ανεξέλεγκτης χρηματοδοτικής ασυδοσίας από το τραπεζικό σύστημα, χορήγησης κάθε λογής δανείων χωρίς κριτήρια και εποπτεία, ακολούθησε η περίοδος των μνημονίων και της διαρκούς λιτότητας, με αποτέλεσμα τα δάνεια με τα πανωτόκια και με τις κεφαλαιοποιήσεις των τόκων, να διογκωθούν υπέρμετρα μέσα σε λίγα χρόνια. Το Κίνημά μας προτείνει να αυξηθεί δραστικά το ανώτατο όριο μη-εξυπηρετούμενων οφειλών, από τις 300.000 ευρώ, τουλάχιστον στο 1.000.000 ευρώ, προκειμένου να καταστεί υποχρεωτική η συναίνεση του συνόλου των πιστωτών για ένταξη του οφειλέτη στον Εξωδικαστικό Μηχανισμό.

Με το νομοσχέδιο προβλέπεται η παράταση ισχύος του προγράμματος παροχής εγγυήσεως σε τιτλοποιήσεις πιστωτικών Ιδρυμάτων- πρόκειται για το γνωστό πρόγραμμα «ΗΡΑΚΛΗΣ». Η εν λόγω παράταση επί της ουσίας αφορά τις τράπεζες «ΑΤΤΙΚΗ» και «ΠΑΝΚΡΗΤΙΑ», οι οποίες θα συγχωνευτούν εντός του 2025. Το Κίνημά μας ήταν εξ αρχής αρνητικό για το πρόγραμμα «ΗΡΑΚΛΗΣ», διότι αν οι εισπράξεις από τα τιτλοποιημένα δάνεια δεν επαρκούν για την αποπληρωμή των ομολόγων προνομιακής εξασφάλισης, το κράτος θα αναγκαστεί να καλύψει τη διαφορά μέσω του Προϋπολογισμού, δηλαδή, η ζημιά μεταφέρεται στους φορολογούμενους πολίτες. Το πρόγραμμα «ΗΡΑΚΛΗΣ» πέτυχε στη μείωση των «κόκκινων δανείων» στις τράπεζες, δηλαδή λειτούργησε αποκλειστικά προς όφελός τους, αλλά χωρίς να επιλύσει το πρόβλημα των δανειοληπτών.

Με το άρθρο 215 προβλέπεται η δυνατότητα ανάθεσης δραστηριοτήτων του Κέντρου Είσπραξης Ασφαλιστικών Εισφορών σε Νομικά Πρόσωπα Ιδιωτικού Δικαίου. Τέτοιες διατάξεις μπορεί να οδηγήσουν στο άμεσο μέλλον και στην είσπραξη των ληξιπρόθεσμων ασφαλιστικών οφειλών από εταιρείες διαχείρισης πιστώσεων. Αυτό που χρειάζεται, είναι να ενισχυθεί το Κέντρο Είσπραξης Ασφαλιστικών Εισφορών με έμπειρο Προσωπικό και εξοπλισμό, ώστε να μπορέσει να επιτελέσει το έργο του και να προστατευτούν τα προσωπικά δεδομένα των οφειλετών.

Σας ευχαριστώ πάρα πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ.Βορύλλα και τον λόγο τώρα έχει ο κ. Αλέξανδρος Καζαμίας, Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ».

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ο Υφυπουργός δεν είναι εδώ, κύριε Πρόεδρε, θα μπορούσαμε να τον περιμένουμε λίγο, σύμφωνα με το πρωτόκολλο. Δεν νομίζω ότι είναι σωστό να ξεκινήσουμε χωρίς εκπρόσωπο της Κυβέρνησης, άρα θα πρέπει να περιμένουμε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ο Υφυπουργός έρχεται. Ξεκινήστε και όταν έρθει ο Υφυπουργός, απευθύνετε την ερώτηση που θέλετε να σας απαντήσει.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Ελευθέριος Αυγενάκης, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Χρήστος Δερμεντζόπουλος, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Θεόδωρος Σκυλακάκης, Χρήστος Σταϊκούρας, Ιωάννης Τραγάκης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Δημήτριος Μπιάγκης, Χριστίνα Σταρακά, Όλγα Γεροβασίλη, Γεώργιος Καραμέρος, Βασίλειος Κόκκαλης, Χαράλαμπος (Χάρης) Μαμουλάκης, Κωνσταντίνος Μπάρκας, Νικόλαος Παππάς, Νικόλαος Καραθανασόπουλος, Βασίλειος Μεταξάς, Εμμανουήλ Συντυχάκης, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Κυριακή Μάλαμα και Μάριος Σαλμάς.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Αυτά δεν πρέπει να γίνονται, εν πάση περιπτώσει, ξεκινάω τώρα και θα ήθελα να σχολιάσω εξ αρχής κάποια σημεία της ομιλίας του κ. Υφυπουργού, ο οποίος λείπει αυτή τη στιγμή από την αίθουσα και ο οποίος αναφέρθηκε στη χθεσινή ομιλία του- στο κλείσιμο της 3ης συνεδρίασης της Επιτροπής- σε κάποιες παρατηρήσεις που του κάναμε, εκ μέρους της «ΠΛΕΥΣΗΣ ΕΛΕΥΘΕΡΙΑΣ».

Θα ξεκινήσω με τα γενικά σχόλια που έκανε για την κατάσταση της ελληνικής Οικονομίας, εν μέσω του νέου εμπορικού πολέμου που κήρυξε την περασμένη εβδομάδα ο πρόεδρος των Ηνωμένων Πολιτειών, Donald Trump.

(Ο κ. Υφυπουργός, ο κ. Κώτσηρας, επέστρεψε στην αίθουσα.)

Ο κ. Κώτσηρας αναφέρθηκε στην ομιλία του χθες, στα μακροοικονομικά μεγέθη της ελληνικής Οικονομίας τα τελευταία έξι χρόνια και υπογράμμισε το γεγονός, ότι αυτά δείχνουν πως η ελληνική Οικονομία βρίσκεται σε πολύ καλύτερη κατάσταση από το 2019.

Το ζήτημα δεν είναι αν βρίσκεται σε οριακά καλύτερη κατάσταση από εκεί που βρισκόταν στα μαύρα χρόνια της κρίσης. Το ζήτημα είναι κατά πόσο η Ελληνική Οικονομία έχει μακροοικονομικά μεγέθη τα οποία θα της επιτρέψουν να αντέξει τις πιέσεις που θα προκύψουν, τις υφεσιακές πιέσεις που θα προκύψουν από τον εμπορικό πόλεμο που ξέσπασε την περασμένη εβδομάδα και με την εξέλιξη εχθές στα Χρηματιστήρια φαίνεται ότι οξύνεται ακόμη περισσότερο.

Θα αναφερθώ ενδεικτικά σε τρία μεγέθη, τα οποία είναι κατά τη γνώμη μας σημαντικά. Πρώτον, ο κ. Κώτσηρας αναφέρθηκε στο Δημόσιο Χρέος και είπε ότι αυτό είναι χαμηλότερο από ότι ήταν το ‘19. Είναι πράγματι κατά τι χαμηλότερο, αλλά θα πρέπει να μην ξεχνάμε ότι είναι ακόμη πολύ υψηλότερο από εκεί που βρισκόταν όταν η Χώρα χρεοκόπησε το 2009. Και αυτή τη στιγμή το Ελληνικό Δημόσιο Χρέος δεν είναι βιώσιμο.

Συνεπώς, αν υπάρξουν έντονες πιέσεις από την παγκόσμια ύφεση που αναμένεται να προκληθεί από τις πρόσφατες αυξήσεις των τελωνειακών δασμών εκ μέρους των Ηνωμένων Πολιτειών θα είμαστε πάλι μία από τις πιο ευάλωτες Οικονομίες μέσα στην Ευρωπαϊκή Ένωση και να μην ξεχνάμε ότι έχουμε το μεγαλύτερο Δημόσιο Χρέος μέσα στην Ευρωπαϊκή Ένωση ακόμα και θα το έχουμε για τα επόμενα μερικά χρόνια τουλάχιστον μέχρις ότου μας ξεπεράσει οριακά η Ιταλία.

Δεύτερο. Έχουμε πάρα πολύ υψηλό ιδιωτικό χρέος, το οποίο είναι επίσης μεγάλο ζήτημα ευαλωτότητας στην Ελληνική Οικονομία και αυτό θα πρέπει να μην το ξεχνάμε και το νομοσχέδιο προσπαθεί να κάνει κάτι για το Ιδιωτικό Χρέος, αλλά φοβόμαστε όπως είπαμε και στην πρώτη συνεδρίαση της Επιτροπής ότι τα μέτρα που λαμβάνει δεν αρκούν για να αντιμετωπίσουν ουσιαστικά το πρόβλημα του Ιδιωτικού Χρέους.

Επίσης, ο κ. Κώτσηρας αναφέρθηκε στο γεγονός ότι η Δημοσιονομική Πολιτική της Κυβέρνησης βασίζεται σε μία προσέγγιση που οδηγεί σε μείωση μεν φόρων, αλλά αύξηση των φορολογικών εσόδων. Σε αυτό έχουμε επανειλημμένως τονίσει ότι η στάση της Κυβέρνησης βάσει της οποίας μιλάει για μειώσεις φόρων σε αριθμό δεν σημαίνει οικονομικά απολύτως τίποτα.

Οικονομικά, αυτό που χρειάζεται, είναι το ποσοστό των φόρων, ως ποσοστό της Οικονομίας, να μειωθεί και αυτό που συμβαίνει είναι ότι καταργεί κάποιους φόρους η Κυβέρνηση, φέρνει βεβαίως κάποιους άλλους και αυξήσεις σε συντελεστές σε κάποιους άλλους φόρους, αλλά συνολικά το ποσοστό των φορολογικών εσόδων στον Κρατικό Προϋπολογισμό αναμένεται να αυξηθεί σημαντικά. Μόνο για το 2025 στον Προϋπολογισμό, έχουμε προβλεπόμενη αύξηση σε ονομαστικές τιμές 10% από 62,9 δις σε 69 δις και αν αφαιρέσουμε τον Πληθωρισμό έχουμε καθαρή αύξηση των προβλεπόμενων φορολογικών εσόδων της τάξης του 7%, αν ο Πληθωρισμός είναι στο 3%. Δηλαδή, έχουμε μια προέλαση, μια, αν θέλετε, φοροεπιδρομή εκ μέρους της Κυβέρνησης και αυτό γίνεται διότι ακολουθεί μια πολιτική λιτότητας που βασίζεται στα πρωτογενή πλεονάσματα.

Θεωρούμε ότι αυτή η πολιτική ασκεί τρομερές πιέσεις στις μεσαίες και χαμηλότερες κοινωνικές ομάδες και δεν τις προετοιμάζει να αντιμετωπίσουν τις υφεσιακές πιέσεις που αναμένεται να έρθουν από την Παγκόσμια Οικονομία. Χθες βεβαίως, υπήρξε μια σύσκεψη στο Μέγαρο Μαξίμου υπό την Προεδρία του Πρωθυπουργού για να ληφθούν κάποια μέτρα. Αυτή η σύσκεψη, σύμφωνα με τις ανακοινώσεις που ακούσαμε μετά, περιορίζεται σε αποφάσεις του τύπου του «Να πείσουμε τις Ηνωμένες Πολιτείες να χαλαρώσουν τους δασμούς στα Παραδοσιακά Ελληνικά Αγροτικά Προϊόντα, όπως είναι η Φέτα, το Ελαιόλαδο και οι Ελιές», το οποίο θα έχει πάρα πολύ μικρή επίπτωση στην Οικονομία. Βέβαια θα είναι πολύ σημαντικό για κάποιους Κλάδους αλλά μακροοικονομικά έχει πάρα πολύ μικρή επίπτωση και κάτι γενικόλογες αναφορές στο ζήτημα της Κοινωνικής Συνοχής. Αυτά δεν γίνονται με ευχολόγια όμως, απαιτούν συγκεκριμένα μέτρα.

Έρχομαι τώρα σε μία συγκεκριμένη πτυχή του νομοσχεδίου που συζητάμε σήμερα.

Στα άρθρα 24 με 26, τα οποία έρχονται εδώ να δώσουν πράγματι κάποιες μικρές φοροαπαλλαγές στις νεοφυείς επιχειρήσεις, στα εταιρικά ομόλογα, από 15% σε 5%.

Επίσης, σε αμοιβαία κεφάλαια επιχειρηματικών συμμετοχών τα Α.Κ.Ε.Σ. καθώς και κάποιες απαλλαγές από κόστη για τις μικρομεσαίες επιχειρήσεις που εισάγονται στο Χρηματιστήριο.

Αυτές οι φοροαπαλλαγές, όμως, δίνονται από την πλευρά της Κυβέρνησης πάντοτε για τις επιχειρήσεις και σχεδόν ποτέ για τους πολίτες. Θα υπενθυμίσω ότι και ο φόρος συγκέντρωσης κεφαλαίου έχει μειωθεί από την πλευρά της Κυβέρνησης από 0,5% στο 0,2%, αλλά το ζήτημα είναι να μπορέσει ο μέσος πολίτης και τα μεσαία και τα ασθενέστερα κοινωνικά στρώματα να αντιμετωπίσουν το πρόβλημα του κόστους ζωής και της ακρίβειας που ταλανίζει την πλειονότητα των πολιτών σε καθημερινή βάση. Σε αυτά η Κυβέρνηση ποτέ δεν σκέφτεται να δώσει φοροαπαλλαγές όποτε ακούμε τη συνήθη διάλεξη ότι δεν υπάρχουν λεφτόδεντρα και ότι η αντιπολίτευση μιλάει ως να υπάρχουν λεφτόδεντρα κτλ. Όταν πρόκειται για τις επιχειρήσεις όμως η Κυβέρνηση ω δια του θαύματος βρίσκει τα λεφτόδεντρα.

Ερχόμαστε τώρα σε ένα άλλο σχόλιο του κ. Κώτσηρα, χθες, το οποίο αφορούσε την ενσωμάτωση των Οδηγιών και Κανονισμών της Ευρωπαϊκής Ένωσης που περιλαμβάνει αυτό το νομοσχέδιο.

Είπατε, κύριε Υφυπουργέ, ότι η υπαινίχτηκα πως προσπαθείτε να κρύψετε κάτι όταν αναφέρομαι στη μερική ενσωμάτωση των Οδηγιών και Κανονισμών της Ευρωπαϊκής Ένωσης. Υπενθυμίζω ότι το νομοσχέδιο αυτό, το οποίο είναι τεράστιο, περιλαμβάνει την ενσωμάτωση περίπου 15 Οδηγιών και Κανονισμών της Ευρωπαϊκής Ένωσης.

Αυτό πρέπει να είναι ένα ρεκόρ τα τελευταία χρόνια διότι καμία νομοθετική ρύθμιση, που έχει γίνει μέχρι τώρα στη Βουλή, δεν επιχειρεί κάτι τόσο φιλόδοξο. Δεν υπονοούμε ότι προσπαθείτε να κρύψετε κάτι. Υπονοούμε ότι κάνετε πολύ πρόχειρες και αν θέλετε μερικές ενσωματώσεις, οι οποίες δεν ενσωματώνουν την ουσία και την κεντρική λογική των Οδηγιών και των Κανονισμών που ενσωματώνετε.

Αναφέρθηκα, χθες, σε κάποια παραδείγματα για να πάρετε μια απλή ποσοτική εικόνα, αλλά είναι ποιοτικό κατά βάση το πρόβλημα. Υπάρχει μια ποσοτική εικόνα του ζητήματος που θέτουμε.

Αναφέρθηκα στην ενσωμάτωση του Κανονισμού 878/2019 της Ευρωπαϊκής Ένωσης. Αυτός είναι 45 σελίδες το πρωτότυπο εδώ έρχεται σε Άρθρα, τα οποία καλύπτουν μόλις δυόμιση σελίδες του νομοσχεδίου. Για τα κρυπτονομίσματα αναφέρθηκα στη σχετική Οδηγία της Ευρωπαϊκής Ένωσης είναι 149 Άρθρων και εδώ έχει ενσωματωθεί σε 19 Άρθρα του νομοσχεδίου. Καταλαβαίνετε πόσο μεγάλη είναι η δυσαναλογία. Σας λέω τώρα για τα πράσινα ομόλογα, το οποίο δεν ανέφερα χθες και είναι ένα άλλο παράδειγμα. Υπάρχει μια Ενωσιακή Οδηγία, η οποία είναι 72 Άρθρων. Εδώ, ενσωματώνεται –υποτίθεται- αυτή η Οδηγία σε 7 Άρθρα. Καταλαβαίνετε δηλαδή, ότι αυτός ο τρόπος ενσωμάτωσης δεν είναι ότι θέλετε να κρύψετε κάτι, το οποίο είναι μυστικό γιατί οι Οδηγίες αυτές υπάρχουν και μπορούμε να τις διαβάσουμε. Υπάρχει, όμως, ένα πρόβλημα ορθής ενσωμάτωσης αυτών των Οδηγιών αν αυτός πραγματικά είναι ο σκοπός σας. Αν ο σκοπός σας είναι να μην τις ενσωματώνετε σωστά τότε να μας το πείτε, αλλά δεν διατείνεστε κάτι τέτοιο.

Έρχομαι τώρα σε κάποια άλλα ζητήματα, τα οποία μας απασχόλησαν στη συζήτηση των προηγούμενων ημερών. Θα ήθελα να τα υπογραμμίσω και πάλι. Οι ρυθμίσεις για τα κόκκινα δάνεια, το θέσαμε στην πρώτη συνεδρίαση της Επιτροπής, το θέτουμε ξανά και τώρα. Υπάρχει μία προσπάθεια διεύρυνσης των κριτηρίων με βάση τα οποία μπορούν να μπουν στον εξωδικαστικό έλεγχο, σε εξωδικαστικές ρυθμίσεις τα κόκκινα δάνεια μιας μερίδας πολιτών. Δεν έχουμε τώρα πια μόνο ευάλωτους οφειλέτες, αλλά έχουμε και τη νέα κατηγορία των επιλέξιμων οφειλετών. Αυτοί είναι οφειλέτες, οι οποίοι πάλι είναι σε αδύνατη θέση. Ο τρόπος με τον οποίο οι servicers λειτουργούν στην αντιμετώπιση των κόκκινων δανείων είναι κάτι το οποίο έχουμε καταγγείλει κατ’ επανάληψη. Βάζουν πολλές φορές όρους στην εξόφληση αυτών των δανείων εξωδικαστικά, οι οποίοι είναι πάρα πολύ δύσκολοι και συμπιέζουν τρομερά τους πολίτες αυτούς με αποτέλεσμα να βρίσκονται σε ένα δίλημμα όπου είναι μπρος γκρεμός και πίσω ρέμα. Δηλαδή, οι όροι είναι δυσβάσταχτοι και αν δεν τους δεχτούν θα πρέπει να δουν τα ακίνητά τους να πλειστηριάζονται. Αυτό είναι μια εκβιαστική πρακτική και πέραν αυτού δεν έχει μειωθεί σημαντικά το ποσό των κόκκινων δανείων στην οικονομία, συνεχίζει να είναι πολύ υψηλό και πρόκειται για μία από τις πιο ευάλωτες πτυχές της εθνικής οικονομίας ιδίως τώρα που αντιμετωπίζουμε μία επερχόμενη παγκόσμια ύφεση στην οικονομία.

Θα ήθελα, επίσης, να υπογραμμίσω όσα είπαμε και για την Επιτροπή Κεφαλαιαγοράς. Ένα μεγάλο μέρος του νομοσχεδίου αφορά τη ρύθμιση των Χρηματιστηρίων και της Κεφαλαιαγοράς κάτι το οποίο θα πρέπει να αναλάβει, έτσι όπως το λέει το νομοσχέδιο, η Επιτροπή Κεφαλαιαγοράς. Είχαμε στη δεύτερη συνεδρίαση της Επιτροπής τον εκπρόσωπο των εργαζομένων της Επιτροπής Κεφαλαιαγοράς, ο οποίος μας είπε φοβερά πράγματα, όπως το γεγονός ότι η Επιτροπή αυτή είναι υποστελεχωμένη.

Το θέσαμε και στην τρίτη συνεδρίαση εμφατικά, αλλά δεν πήραμε καμία απάντηση εκ μέρους της Κυβέρνησης. Σύμφωνα με τα στοιχεία που μας έδωσε ο εκπρόσωπος των εργαζομένων, η Επιτροπή Κεφαλαιαγοράς λειτουργεί με λίγο παραπάνω από το μισό των οργανικών θέσεων που αυτή πρέπει να έχει και έχει πολύ περιορισμένο στελεχιακό δυναμικό που να έχει εξειδίκευση στην ψηφιακή τεχνολογία, την στιγμή που το νομοσχέδιο αυξάνει τις απαιτήσεις ψηφιακών γνώσεων.

Επίσης το νομοσχέδιο φέρνει την περιβόητη διάταξη 67 την οποία δεν σχολιάσαμε, θα την σχολιάσουμε τώρα για το mystery shopping, δηλαδή αυτό σημαίνει πως θα πηγαίνει ένας εκπρόσωπος ή πιθανόν μια εταιρεία, δεν ξέρω πώς θα το ρυθμίσετε ακριβώς, της Επιτροπής Κεφαλαιαγοράς, ο οποίος θα παριστάνει τον πελάτη και θα βλέπει πώς λειτουργεί η Κεφαλαιαγορά στην πράξη και με βάση αυτό θα φτάνει σε συμπεράσματα. Είναι ένας μηχανισμός, αν θέλετε, πιο εστιασμένου ελέγχου. Η Επιτροπή Κεφαλαιαγοράς έχει το προσωπικό να κάνει αυτό το πράγμα; Τι θα κάνετε; Θα το κάνετε και αυτό outsourcing, δηλαδή θα πάτε σε ιδιωτικές εταιρείες να κάνουν mystery shopping εκ μέρους της Επιτροπής Κεφαλαιαγοράς και γιατί δεν θα μπορούσε να γίνεται αυτό από την ίδια την Επιτροπή ούτως ώστε να είναι ένας υπάλληλος, ο οποίος να έχει τις κατάλληλες γνώσεις; Αλλά το ζήτημα που προκύπτει, επίσης, είναι ότι γενικά η στελέχωση της Επιτροπής αυτής είναι ουσιαστικής σημασίας για την ορθή υλοποίηση του νομοσχεδίου. Αν σκοπός σας είναι να φέρετε ένα νομοσχέδιο για να μείνει στα χαρτιά και όχι να εφαρμόζεται στην πράξη, τότε βεβαίως μην κάνετε τίποτα, αν δεν είναι αυτός ο σκοπός σας θα πρέπει να μας πείτε τι θα κάνετε με το ζήτημα της υποστελέχωσης της Επιτροπής Κεφαλαιαγοράς.

Έρχομαι, κλείνοντας, σε τρία άρθρα στις λοιπές διατάξεις, κύριε Πρόεδρε. Θα ήθελα να υπενθυμίσω την πρότασή μας την οποία έκανε και η ΓΣΕΒΕΕ αλλά και η Πανελλήνια Ομοσπονδία Φοροτεχνικών για απόσυρση του άρθρου 215, το οποίο προβλέπει τη χρήση εταιριών για την είσπραξη ληξιπρόθεσμων οφειλών προς τον e-ΕΦΚΑ. Το αναλύσαμε αυτό στην προηγούμενη συνεδρίαση και το επαναλαμβάνουμε τώρα. Είναι κάτι το οποίο δεν θέλουν οι φορείς και το υποστηρίζουμε και εμείς. Θα ήθελα, επίσης, να υπενθυμίσω ότι θα ότι ο Σύλλογος Συγγενών Θανόντων και Εγκαυματιών στην Ανατολική Αττική, στο Μάτι δηλαδή, έχει καταθέσει υπόμνημα στην Επιτροπή, είχαμε και εκπροσώπηση, καλέσαμε εμείς τον Σύλλογο να εκπροσωπηθεί στη διάρκεια της ακρόασης φορέων και κατέθεσε και προφορικά τις απόψεις του η εκπρόσωπος του Συλλόγου, αλλά έχουμε και γραπτό υπόμνημα, το οποίο θα θέλαμε να λάβετε υπόψη σοβαρά κυρίως ούτως ώστε να βεβαιώνεται πως η παραίτηση του δημοσίου από τα ένδικα μέσα θα είναι πλήρης περιλαμβανομένου και του βαθμού Αυτοδιοίκησης σε πρώτο και δεύτερο επίπεδο, καθώς και το αίτημα του Συλλόγου να υπάρχει πρόβλεψη ειδικής σύνταξης για τους παθόντες και τις οικογένειες των Θανόντων και Εγκαυματιών που υπέστησαν μόνιμη αναπηρία ποσοστού 50% και πολλά άλλα αιτήματα που έχουν.

Το καταθέτω αυτό στα πρακτικά, παρόλο που υπάρχει ως υπόμνημα, αλλά καλό θα είναι να δοθεί έμφαση στα αιτήματα των εκπροσώπων των οικογενειών των θυμάτων.

Επίσης, θα ήθελα να ρωτήσω, ένα ερώτημα το οποίο θέσαμε στην πρώτη συνεδρίαση αλλά για το οποίο δεν πήραμε καμία απολύτως απάντηση, στο άρθρο 223, υπάρχει μια αλλαγή στον τρόπο υπολογισμού της αμοιβής του προϊσταμένου του Οικονομικού Γραφείου της Γενικής Γραμματείας του Πρωθυπουργού.

Αυτός είναι ο αντικαταστάτης του κυρίου Πατέλη ο οποίος παραιτήθηκε πρόσφατα, θα θέλαμε να καταλάβουμε γιατί υπάρχει ειδική ρύθμιση εδώ και ειδικό άρθρο για την αμοιβή του εν λόγω προϊσταμένου του Οικονομικού Γραφείου της Γενικής Γραμματείας του Πρωθυπουργού και γιατί δεν διατηρείται το καθεστώς που υπήρχε πριν; Τι το ιδιαίτερο έχει ο συγκεκριμένος προϊστάμενος σε σχέση με τους προκατόχους του, το οποίο απαιτεί ειδική νομοθετική ρύθμιση για να καθορίσει την αμοιβή του και, εν πάση περιπτώσει, κατά πόσο θα αυξηθεί αυτή η αμοιβή σε σχέση με την αμοιβή που έπαιρνε προκάτοχός του; Είναι δυο τα ερωτήματα και θα θέλαμε μια διευκρίνιση ως προς αυτό.

Κύριε Πρόεδρε, υπάρχουν και άλλα ζητήματα που θα θέλαμε να θέσουμε αλλά λόγω της πίεσης του χρόνου σταματώ εδώ. Ευχαριστώ για την ανοχή και τα υπόλοιπα θα τα πούμε στην Ολομέλεια.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ(Αντιπρόεδρος της Επιτροπής):** Σας ευχαριστούμε, κ. Καζαμία.

Θα κλείσουμε τις τοποθετήσεις των Εισηγητών και των Ειδικών Αγορητών με τον Ειδικό Αγορητή της Κοινοβουλευτικής Ομάδας «Σπαρτιάτες», κ. Αθανάσιο Χαλκιά, για δέκα λεπτά.

Ορίστε, έχετε τον λόγο, κ. Χαλκιά.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της ΚΟ «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα συνεχίσω και εγώ από μέρους μου τη συνέχεια και τον σχολιασμό των άρθρων.

Μέρος Γ’, κρυπτοστοιχεία και Κανονισμός της Ευρωπαϊκής Ένωσης, άρθρο 95 έως 126. Με πρόσχημα την ευρωπαϊκή συμμόρφωση η Κυβέρνηση θεσμοθετεί την αγορά των κρυπτονομισμάτων χωρίς πρόβλεψη για τους τεράστιους κινδύνους απάτης, κατάρρευσης ή μαζικής εξαπάτησης επενδυτών αντί να προστατεύσει τον απλό πολίτη, το κράτος νομιμοποιεί de facto μια υψηλού ρίσκου αγορά με τεράστια νομικά κενά. Δεν διασφαλίζεται καμία εγγύηση καταθέσεων, κανένας μηχανισμός αναδρομής για ζημιές. Τα μέτρα εποπτείας περιορίζονται σε διοικητικά πρόστιμα και γενικόλογες αρμοδιότητες.

Μέρος Ζ’, εξωδικαστικός μηχανισμός οφειλών, άρθρο 175 έως 185, σε αυτό το Μέρος η κριτική μου θα εστιάσει στις αρνητικές επιπτώσεις των προτεινόμενων διατάξεων. Αρχικώς είμαι υποχρεωμένος να επισημάνω ότι δεν εξασφαλίζεται το συνταγματικό δικαίωμα στην πρώτη κατοικία, αντιθέτως διαπιστώνουμε ότι δεν παρέχεται η δέουσα προστασία στους υπερχρεωμένους Έλληνες. Δεν προβλέπονται γενναία κουρέματα των οφειλών και μείωση των επιτοκίων, ώστε να υπάρξει πραγματική αύξηση των κρατικών εσόδων. Ήδη από την πρώτη συνεδρίαση της Επιτροπής είχα αναφέρει ότι το ύψος των οφειλών είναι περίπου στα 50 δισεκατομμύρια ευρώ και το 35% των οποίων είναι τόκοι και προσαυξήσεις. Ενώ φαίνεται, λοιπόν, φιλολαϊκό στην ουσία πρόκειται για εξυπηρέτηση των τραπεζών και funds, αφού ανεβαίνουν τα κριτήρια για τεκμαιρόμενη συναίνεση των πιστωτών - άρθρο 178 - κλείνοντας την πόρτα στους μικρούς οφειλέτες και παραβιάζοντας τις αρχές της ίσης μεταχείρισης και της αναλογικότητας.

Δίνεται υπερεξουσία στους πιστωτές να απορρίπτουν ρυθμίσεις χωρίς διαφάνεια εις βάρος των αδύναμων λαϊκών στρωμάτων. Το δημόσιο συμμετέχει με συνεισφορά αλλά χωρίς καμία πρόβλεψη για κοινωνικό αντιστάθμισμα. Άρθρο 189, παροχή εγγύησης δημοσίου σε τιτλοποίησεις, με απλά λόγια ο φορολογούμενος εγγυάται τις επισφάλειες των τραπεζών, αν κάτι πάει στραβά το δημόσιο πληρώνει. Πρόκειται για αναβίωση του «Ηρακλή», δηλαδή τη μεταφορά του κινδύνου από τα funds στο κράτος. Δεν προβλέπεται αξιολόγηση κοινωνικού αντίκτυπου ούτε όριο στον ενδεχόμενο κίνδυνο που υπόκεινται τα κρατικά συμφέροντα. Συμπεραίνω, αβίαστα ότι πίσω από τον τίτλο «ρύθμιση οφειλών» κρύβεται ένα νέο εργαλείο πίεσης προς τους ευάλωτους πολίτες.

Άρθρο 205, Κατάταξη των απαιτήσεων στην ειδική εκκαθάριση. Το άρθρο τροποποιεί τις περιπτώσεις θ) και ι) της παρ. 1 του άρθρου 145Α ν. 4261/2014. Ρυθμίζοντας εκ νέου τη σειρά κατάταξης απαιτήσεων στην Ειδική Εκκαθάριση Πιστωτικών Ιδρυμάτων. Ενισχύεται η προστασία μεγάλων πιστωτών και όχι των μικρό κατατεθών, οι οποίοι συνεχίζουν να βρίσκονται χαμηλά στην κατάταξη, χωρίς να διασφαλίζεται επαρκής επιστροφή των καταθέσεων τους σε περίπτωση κατάρρευσης.

Το άρθρο ανά διοργανώνει τη σειρά πληρωμής, χωρίς σαφή κριτήρια διαφάνειας και κοινωνικής δικαιοσύνης. Ουσιαστικά, οι μικροί χάνουν και οι ισχυροί εξασφαλίζουν τα κεφάλαιά τους. Η θέσπιση του ανωτέρου άρθρου καταδεικνύει τη μεροληψία του Κράτους υπέρ της εξυπηρέτησης των ισχυρών και προνομιούχων πιστωτών και εις βάρος της κοινωνικής μέριμνας και της ισονομίας.

Άρθρο 211, Παράταση Αναστολής ΦΠΑ στα νεόδμητα ακίνητα. Εδώ, να αναφέρω ότι δεν μας βρίσκει αντίθετους, είναι ένα άρθρο μία διαδικασία, την οποία έχουμε ξαναδεί πάρα πολλές φορές να δίνεται αυτή η παράταση. Αυτό όμως που θα ήθελα να επισημάνω από τη δική μας πλευρά, θα ήταν ότι θα έπρεπε αυτό το άρθρο να μεταβληθεί λίγο διαφορετικά, δηλαδή, θα έπρεπε να δίνεται η δυνατότητα σε ιδιώτες.

Ας πάρουμε παραδείγματος χάρη, έναν ιδιώτη που έχει ένα οικόπεδο και θέλει να χτίσει μία κατοικία, έχει διαθέσιμο εκατό- εκατό πενήντα χιλιάδες (100-150.000) ευρώ να διαθέσει. Αυτή τη στιγμή δεν του δίνουμε κίνητρο να τα διαθέσει, η φιλοσοφία του τουλάχιστον σε εμάς είναι στην οικονομία ότι το χρήμα πρέπει να κυκλοφορεί. Δεν πρέπει να μένει αποταμιευμένο σε μία τράπεζα, πρέπει να κυκλοφορεί το χρήμα, γιατί το χρήμα παράγει χρήμα.

Άρθρο 213, μη Επιβολής Ψηφιακού Τέλους Συναλλαγής. Η Κυβέρνηση απαλοίφη ένα μηχανισμό σταδιακής αύξησης εσόδων από τον ψηφιακό τζίρο, δίχως αντιστάθμισμα. Πρόκειται για υποχώρηση προς μεγάλους παρόχους ψηφιακών υπηρεσιών και τραπεζικά σχήματα, σε βάρος της κοινωνίας. Απουσιάζει μία ατομική φορολογική πρόταση για το ψηφιακό εμπόριο και τη φορολόγηση της υπεραξίας.

Άρθρο 215, ανάθεση σε ιδιώτες του Κέντρου Είσπραξης Ασφαλιστικών Εισφορών ΚΕΑΟ. Εδώ έχουμε εμφανές άνοιγμα για ανάθεση εργολαβιών τεράστιων οικονομικών χαρτοφυλακίων και επέκταση πελατειακών σχέσεων με ιδιωτικά οικονομικά συμφέροντα. Νομοθετείτε την ξεκάθαρη ιδιωτικοποίηση της κρατικής υπηρεσίας που εκτελεί τις ενέργειες του Κρατικού Εισπρακτικού Μηχανισμού. Είναι δέον να αναφέρω ότι δεν δόθηκε ο απαιτούμενος χρόνος για τη διεξαγωγή παραγωγικής Δημόσιας Διαβούλευσης.

Κύριοι συνάδελφοι, κύριε Υφυπουργέ, με την παρούσα Διάταξη κινδυνεύουν τα ευαίσθητα προσωπικά Δεδομένα Ελλήνων φορολογουμένων, αφού θεσπίζεται η μαζική διαχείριση οφειλών και η αφαίρεση Κρατικής αρμοδιότητας από τον ΕΦΚΑ και το Υπουργείο Εργασίας και η παραχώρηση της σε ιδιωτικές εταιρείες και ποιες θα είναι αυτές οι εταιρίες κύριοι Υπουργοί;

Είναι σαφές ότι η διάταξη αυτή κινείται στα όρια της Αντισυνταγματικότητας και θα πρέπει να ληφθεί σοβαρά υπόψη σας η απαλοιφή της από το τελικό κείμενο προς ψήφιση.

Άρθρο 206, Συμψηφισμός Προσωπικής Διαφοράς, με αύξηση βασικού μισθού. Ορίζεται ότι η προσωπική διαφορά, η οποία καταβάλλεται σε υπαλλήλους των οποίων ο μισθός δεν αυξήθηκε λόγω εφαρμογής του νέου μισθολογίου, θα συμψηφίζεται με μελλοντικές αυξήσεις του βασικού μισθού. Πρόκειται για παραπλανητικό πάγωμα των αυξήσεων.

Ο εργαζόμενος του Δημοσίου δεν βλέπει πραγματική αύξηση στο μισθό του αφού ό,τι του δίνεται του αφαιρείται ισόποσα. Αντί για πραγματική βελτίωση εισοδημάτων έχουμε λογιστικό τρικ που αφήνει ανέγγιχτη την μισθολογική στασιμότητα, καταργείται εμμέσως η προσωπική διαφορά ως εργαλείο μισθολογικής δικαιοσύνης, ιδιαίτερα για όσους επλήγησαν από τις μειώσεις της προηγούμενης δεκαετίας.

Συνοψίζοντας, το νομοσχέδιο του Υπουργείου Εθνικής Οικονομίας και Οικονομικών, με τίτλο ενίσχυση της Κεφαλαιαγοράς και άλλες Διατάξεις, είναι ένα δήθεν τεχνοκρατικό και προκλητικά άδικο νομοσχέδιο για τους Έλληνες. Πρόκειται για μία μεταρρύθμιση από τους λίγους, για τους λίγους που θυσιάζει την κοινωνική συνοχή στο όνομα της αγοράς και των επενδυτών, ανοίγοντας τις πόρτες σε φοροαπαλλαγές, χωρίς ανταποδοτικότητα. Κερδοσκοπικά κεφάλαια χωρίς Εθνικό έλεγχο, ιδιωτικοποίηση κρίσιμων Δημόσιων λειτουργιών, Κρατική εγγύηση, σε τραπεζικά ρίσκα.

Την ώρα που ο Έλληνας πολίτης στενάζει από την ακρίβεια, τη στεγαστική κρίση και τη φοροδοτική εξάντληση, η Κυβέρνηση επιδοτεί την κερδοσκοπία των μεγάλων επενδυτών, απορροφά τις τραπεζικές ζημίες και μετακυλίει τις οικονομικές επιβαρύνσεις εκατοντάδων εκατομμυρίων ευρώ στο δημόσιο.

Για το άρθρο 224, για τις ειδικές δικονομικές ρυθμίσεις, για τις δίκες λόγω των φυσικών καταστροφών στο Μάτι και στη Μάνδρα. Η διάταξη αυτή, κινείται προς τη θετική κατεύθυνση. Πρέπει, όμως, να βελτιωθεί νομοθετικά και να αποσαφηνίζεται συνολικά και χωρίς ερμηνευτικά περιθώρια, το θεσμικό πλαίσιο το οποίο θα προβλεφθεί, η παραίτηση του κράτους και των φορέων της αυτοδιοίκησης από το δικαίωμα της έφεσης και άλλων ένδικων μέσων. Περαιτέρω, στα πλαίσια της αποκατάστασης των πληγέντων, ενδείκνυται η φορολογική τους ελάφρυνση, καθώς και η ενδεχόμενη οικονομική ενίσχυση, αναγνωρίζοντας το βαθμό των συνεπειών της καταστροφής της ζωής τους.

Άρθρο 227, Λιμένας Ηρακλείου Κρήτης και ο λόγος που είχα ζητήσει από την Επιτροπή να έρθει εδώ ο Δήμος, για να αποσαφηνιστούν κάποια πράγματα. Αναμφίβολα η συγκυρία της παραχώρησης εκτάσεων από τη χερσαία ζώνη του Λιμένα Ηρακλείου στο Δήμο Ηρακλείου λίγο μετά την ιδιωτικοποίηση του Λιμένα στον Όμιλο Grimaldi, εγείρει σοβαρά ερωτήματα και εύλογες πολιτικές υποψίες, για τους πραγματικούς σχεδιασμούς πίσω από το άρθρο 227. Το άρθρο 227, παρουσιάζεται ως μία γενναιόδωρη χειρονομία του κράτους προς το Δήμο Ηρακλείου, με την παραχώρηση εκτάσεων από τη χερσαία ζώνη του λιμένος. Όμως, πίσω από τις ωραιοποιημένες διατυπώσεις περί κοινωφελούς σκοπού και χωρίς αντάλλαγμα, παραμένουν αναπάντητα κρίσιμα ερωτήματα.

Γιατί έπρεπε να προηγηθεί ο αποχαρακτηρισμός των εκτάσεων, εν κρυπτώ, χωρίς δημόσια διαβούλευση ή σχετική ενημέρωση του Δημοτικού Συμβουλίου και των τοπικών κοινωνιών; Πού είναι η μελέτη σκοπιμότητας και η διασφάλιση ότι οι παραχωρηθείσες εκτάσεις δεν εξυπηρετούν συγκεκριμένα επιχειρηματικά συμφέροντα μέσω μελλοντικών αναθέσεων – αναπλάσεων, με κρατικό χρήμα και ιδιωτικά κέρδη;

Η διαδικασία μέσω Υπουργικού Συμβουλίου και η αοριστία της διατύπωσης για τις κοινωνικές ανάγκες, αφήνει το πεδίο ανοιχτό σε πολιτική εργαλειοποίησης της παραχώρησης ενόψει και των δημοτικών εκλογών που έρχονται. Ο Δήμος γίνεται αποδέκτης ενός δώρου, το οποίο δεν διασφαλίζει ούτε κοινωνικό έλεγχο ούτε διαφάνεια.

Τέλος, είναι λογικό το ερώτημα γιατί μόνον ο Δήμος Ηρακλείου;

Ποια είναι τα αντικειμενικά κριτήρια επιλογής;

Πόσοι άλλοι δήμοι με λιμενικές ζώνες περιμένουν χρόνια για παρόμοια μεταβίβαση και δεν βλέπουν ποτέ θεσμική κίνηση;

Κρίσιμα ερωτήματα τα οποία εγείρουν υποψίες για την εν λόγω παραχώρηση καθορίζουν τον χάρτη για τον επενδυτή. Η παραχώρηση συγκεκριμένων εκτάσεων στο Δήμο μπορεί να λειτουργεί ως ένα είδος εκκαθάρισης του επενδυτικού τοπίου αφαιρώντας κομμάτια που δεν είναι στρατηγικά χρήσιμα για τα σχέδια του ιδιώτη επενδυτή Γκριμάλντι. Με απλά λόγια ό,τι δεν τους χρειάζεται, χαρίζεται στον Δήμο για να μην βαραίνει την παραχώρηση. Αποφυγή πολιτικού κόστους. Η απόδοση εκτάσεων στο δήμο, λειτουργεί επικοινωνιακά ως αντιστάθμισμα για την ιδιωτικοποίηση, ώστε να εξισορροπηθούν αντιδράσεις τοπικών κοινωνιών, που βλέπουν ένα εμβληματικό δημόσιο περιουσιακό στοιχείο να περνά στον έλεγχο του ξένου ιδιώτη.

Δημιουργία Buffer ζώνης γύρω από την ιδιωτική επένδυση. Η παραχώρηση μπορεί να στοχεύει στον έλεγχο της γειτνίασης με τη ζώνη ευθύνης Grimaldi είτε για λόγους ασφαλείας είτε για λόγους αξιοποίησης ώστε να διαμορφωθεί ένα φιλικό περιβάλλον χρήσεων που θα πλαισιώσει το επενδυτικό πλάνο του ομίλου χωρίς ενοχλητικές δημόσιες παρεμβάσεις.

Τέσσερα, μηχανισμός αντιπαροχής με πολιτικό μανδύα. Υπάρχει το ενδεχόμενο η παραχώρηση αυτή να είχε προαποφασιστεί στο πλαίσιο ενός ευρύτερου πακέτου διαπραγματεύσεων με τον ιδιώτη επενδυτή όπου μέρος του deal να ήταν η δέσμευση του Δημοσίου για εκκαθάριση ή εξορθολογισμό της λιμενικής ζώνης.

Εν κατακλείδι το νομοσχέδιο είναι όπως προείπα από πολιτικής απόψεως μεροληπτικό υπέρ των διαχειριστών των κεφαλαίων επομένως, επιζήμιο για την κοινωνική ευημερία με αποτέλεσμα να καθίσταται ακατάλληλο για την άνθηση της εθνικής οικονομίας, αποτελεί την θεσμική κατοχύρωση μιας νέας κεφαλαιουχικής ολιγαρχίας η οποία δυστυχώς, θα εκμεταλλεύεται τον πλούτο της πατρίδας προβάλλοντας ως άλλοθι έναν υποτιθέμενο εκσυγχρονισμό.

Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κύριο Χαλκιά και στη συνέχεια θα πάρουν τώρα τον λόγο οι συνάδελφοι Βουλευτές που ζήτησαν να τοποθετηθούν ξεκινώντας με το βουλευτή της Νέας Δημοκρατίας και πρώην υπουργό, τον Χρήστο Σταϊκούρα, για πέντε λεπτά.

Τον λόγο έχει ο κ. Σταικούρας.

**ΧΡΗΣΤΟΣ ΣΤΑΪΚΟΥΡΑΣ:** Ευχαριστώ πολύ, κύριε Πρόεδρε.

Τρία ήταν ουσιαστικά τα ζητήματα τα οποία ετέθησαν σήμερα στο δημόσιο διάλογο. Το ένα, θα τοποθετηθώ γι’ αυτό, αφορά το διαφαινόμενο νέο οικονομικό τοπίο παγκοσμίως που δεν έχει βρει σημείο ισορροπίας, γι’ αυτό θα πρέπει να είμαστε πολύ προσεκτικοί στις διατυπώσεις, γιατί εισερχόμαστε σε μια νέα περίοδο ρευστότητας, αστάθειας, αβεβαιότητας και ανασφάλειας, το δεύτερο πεδίο αφορά την εικόνα της οικονομίας σήμερα και νομίζω, ότι αν το δει κανένας με ορθολογισμό και ψύχραιμα, το μακροοικονομικό πεδίο, κύριοι συνάδελφοι που τοποθετηθήκατε, σαφώς η εικόνα σήμερα είναι πολύ καλύτερη από αυτή που ήταν το 2019 και από την έναρξη της οικονομικής και χρηματοπιστωτικής κρίσης. Ποια ήταν τα δύο μεγάλα προβλήματα που έπρεπε να αντιμετωπίσουμε; Τα δίδυμα ελλείμματα και χρέη, δηλαδή, το δημόσιο χρέος, το ιδιωτικό χρέος, το δημοσιονομικό έλλειμμα και το έλλειμμα ισοζυγίου τρεχουσών συναλλαγών.

Το δημόσιο χρέος, γιατί άκουσα σήμερα ότι δεν είναι βιώσιμο, δεν μετράτε όπως επιθυμεί ο καθένας, αλλά με βάση διεθνώς αποδεκτούς κανόνες και είναι συνδυασμός δύο δεικτών, του δείκτη δημόσιο χρέος ως προς το ΑΕΠ και η εξυπηρέτηση των ετήσιων χρηματοδοτικών αναγκών ως προς το ΑΕΠ. Με τις επιλογές που έκανε η ελληνική πολιτεία και διαδοχικές κυβερνήσεις τη προηγούμενη δεκαετία, το χρέος έχει αποκτήσει χαρακτηριστικά βιωσιμότητας και αυτό αναγνωρίζεται από αυτούς που αξιολογούν τη βιωσιμότητα του χρέους και επενδύουν στο δημόσιο χρέος. Φαίνεται στις αποδόσεις και πρωτίστως στα spreads, που είναι διαφορετικός δείκτης από τις αποδόσεις.

Σε ότι αφορά το ιδιωτικό χρέος, θα μιλήσουμε γι’ αυτό, είναι απότοκο προσπαθειών που ξεκίνησαν από το 2019. Άλλωστε και μόνο η παρουσία της κυρίας Αλαμπάση, που έχει μία διαχρονικότητα σε αυτό το πόστο, αποδεικνύει και καταδεικνύει την επιτυχία του εγχειρήματος. Πάμε στα ελλείμματα. Έχουμε πλεονάσματα πλέον. Αγωνιστήκαμε επί χρόνια, παρά τις παλινωδίες, παρά τις καθυστερήσεις, παρά ένα τραγικό εξάμηνο και η χώρα έχει επιτύχει εδώ και αρκετά χρόνια πρωτογενές πλεόνασμα και πλέον και δημοσιονομικό πλεόνασμα, άρα, έχει και δημοσιονομική σταθερότητα. Εκεί που υστερούμε είναι το έλλειμμα του ισοζυγίου τρεχουσών συναλλαγών και αυτό είναι ένα πρόβλημα το οποίο θα πρέπει συλλογικά και συνεκτικά, με πολιτικές, ορθές βιώσιμες πολιτικές, να αντιμετωπίσουμε.

Νομίζω, ότι αυτή η Κυβέρνηση τα προηγούμενα χρόνια και συνεχίζει έχει επιτύχει τη στροφή του παραγωγικού μοντέλου, έτσι ώστε στα βασικά συστατικά του πλούτου, που είναι η κατανάλωση, οι επενδύσεις και οι εξαγωγές, προφανώς να αυξάνονται και τα τρία μεγέθη, γιατί αν δεν αυξηθεί η κατανάλωση δεν θα αυξηθεί το ΑΕΠ, δεν θα έχουμε οικονομική μεγέθυνση, αλλά τα δύο συστατικά του πλούτου έχουν αποκτήσει πολύ μεγαλύτερη σημασία σήμερα σε σχέση με το παρελθόν, βοηθώντας σημαντικά τις εξαγωγές, οι οποίες έχουν υπερβεί το 50% του ΑΕΠ, μάλιστα προσπερνώντας χώρες που ήταν υποδειγματικές. Άρα, σε μακροοικονομικό επίπεδο, σίγουρα είμαστε σε καλύτερο σημείο απ’ ότι ήμασταν, αλλά θέλει σύνεση και προσοχή, δημοσιονομική σύνεση και προσοχή στις εξελίξεις σε παγκόσμιο επίπεδο.

Σε μικροοικονομικό επίπεδο, χρειάζεται να συνεχίσουμε τη προσπάθεια, έτσι ώστε να συγκλίνουμε ακόμα περισσότερο προς τον μέσο ευρωπαϊκό όρο, ακόμα και σε αυτό που αφορά τα εισοδήματα του πολίτη. Διότι εκτός των μεγάλων διαρθρωτικών προβλημάτων της ελληνικής οικονομίας, τα δίδυμα ελλείμματα και χρέη, είχαμε να αντιμετωπίσουμε και εκεί ευθύνεται η απόκλιση του μίκρου από το μάκρο επίπεδο και μία κατακόρυφη πτώση του ΑΕΠ, πτώση του πραγματικού ΑΕΠ σε οικονομίες στη κρίση, που ανήλθε στο 26,6%, που είναι το υψηλότερο παγκοσμίως τις τελευταίες δύο εκατονταετίες μετά από τη μεγάλη ύφεση των Ηνωμένων Πολιτειών, που η πτώση ήταν 30,5%. Άρα, είχαμε να αντιμετωπίσουμε και αυτή τη κρίση, μέσα στη περίοδο που προσπαθούσαμε να αντιμετωπίσουμε τα υψηλά δίδυμα ελλείμματα και χρέη.

Άρα, αυτά είναι στοιχεία τα οποία πρέπει πάντα να βλέπουμε με ψυχραιμία και ειλικρίνεια, έτσι ώστε να διδασκόμαστε από τα σφάλματα του παρελθόντος και να ακολουθούμε και να βελτιώνουμε ασκούμενες οικονομικές πολιτικές. Στο πλαίσιο αυτό είναι και το σχέδιο νόμου το οποίο σήμερα συζητάμε. Τρεις είναι οι ουσιαστικές παρεμβάσεις που εγώ θα ήθελα να τοποθετηθώ.

Γιατί; Γιατί η αφετηρία τους ήταν από την περίοδο 2019 – 2020, υλοποιούμενες πάλι από την Κυβέρνηση της Νέας Δημοκρατίας.

Εξωδικαστικός μηχανισμός. Με διπλασιασμό της περιμέτρου επιλεξιμότητας, ώστε να καλύπτεται πλέον και η μεσαία τάξη και να αντιμετωπιστεί περαιτέρω το ζήτημα του ιδιωτικού χρέους. Παράταση λειτουργίας του Προγράμματος «Ηρακλής» για τη μείωση των κόκκινων δανείων στα χαρτοφυλάκια, στο ενεργητικό για την ακρίβεια των πιστωτικών ιδρυμάτων και ενίσχυση της αξιοπιστίας και της ελκυστικότητας της κεφαλαιαγοράς και του χρηματιστηρίου.

Στο πρώτο υπενθυμίζω ότι ο εξωδικαστικός μηχανισμός ρύθμισης οφειλών προς τις τράπεζες και το δημόσιο αποτέλεσε το μεγάλο στοίχημα για την κυβέρνηση της Νέας Δημοκρατίας από το 2020. Ο νόμος 4738/2020 για τη ρύθμιση οφειλών και την παροχή δεύτερης ευκαιρίας για νοικοκυριά και επιχειρήσεις συνιστούσε ένα νέο, συνεκτικό, ρεαλιστικό και καινοτόμο θεσμικό πλαίσιο.

Πλαίσιο με στόχο να αντιμετωπίσει με όρους οικονομικής αποτελεσματικότητας, διαφάνειας, ευελιξίας και κοινωνικής δικαιοσύνης το μεγάλο οικονομικό και κοινωνικό πράγματι πρόβλημα της υπερχρέωσης των πολιτών.

Πλαίσιο, για να μην ξεχνιόμαστε, που συνάντησε τότε τη σφοδρή αντίδραση της αντιπολίτευσης. Υπενθυμίζω ότι ο τότε Πρόεδρος του ΣΥΡΙΖΑ και οι βουλευτές του είχαν υποβάλει πρόταση δυσπιστίας εν μέσω της κοινοβουλευτικής συζήτησης του νομοσχεδίου, την επέκταση του οποίου συζητάμε σήμερα, κατά του ομιλούντος τότε Υπουργού Οικονομικών, η οποία καταψηφίστηκε.

Πλαίσιο που, για να δούμε και τι έγινε μεταγενέστερα, είχε εύσημα αποτελεσματικότητας σε αλλεπάλληλες ανακοινώσεις του Eurogroup και εκθέσεις μεταπρογραμματικής εποπτείας. Θα καταθέσω τα σχετικά στα πρακτικά.

Πλαίσιο που σήμερα, τεσσεράμισι χρόνια μετά τη θέσπιση του και με τις σημαντικές βελτιώσεις που έγιναν τα τελευταία χρόνια, έχει επιδείξει απτά αποτελέσματα. Με βάση το κλείσιμο του πρώτου τριμήνου του 2025 έχουμε ρυθμίσεις συνολικών οφειλών περίπου 11 δισεκατομμυρίων ευρώ και το συνολικό ιδιωτικό χρέος, ως αποτέλεσμα και του εξωδικαστικού μηχανισμού, βρίσκεται στην 16η θέση ανάμεσα στα κράτη μέλη της Ευρωπαϊκής Ένωσης. Πλέον, με 11 άρθρα του υπό συζήτηση σχεδίου νόμου εισάγονται νέες βελτιωτικές παρεμβάσεις - Τα είπε η Εισηγήτρια της κοινοβουλευτικής Πλειοψηφίας.- για τα εισοδηματικά όρια τα οποία υπό προϋποθέσεις διπλασιάζονται. Θεσμοθέτηση της υποχρέωσης του πιστωτή να καταθέτει έγγραφη πρόταση ρύθμισης τρεις μήνες πριν από τον πλειστηριασμό, αλλά και ζητήματα που αφορούν την εγγύηση του Ελληνικού Δημοσίου.

Η δεύτερη ενότητα αφορά το Πρόγραμμα «Ηρακλής».

Οι τράπεζες πέτυχαν σημαντική μείωση των μη εξυπηρετούμενων δανείων στα χαρτοφυλάκια τους, βασική προϋπόθεση για πιστωτική επέκταση. Με τον νόμο 4649/2019, για την παροχή εγγυήσεων σε τιτλοποιήσεις πιστωτικών ιδρυμάτων, νομοθετήθηκε για πρώτη φορά ένα ολοκληρωμένο και συνεκτικό σχέδιο συρρίκνωσης του υψηλού συσσωρευμένου αποθέματος κόκκινων δανείων. Ενισχύθηκε έτσι η ευστάθεια του τραπεζικού συστήματος και η εμπιστοσύνη σε αυτό, ανοίγοντας τι; Tον δρόμο γι’ αυτό που είναι το κρίσιμο, την πιστωτική επέκταση.

Δηλαδή, για τη χρηματοδότηση της πραγματικής οικονομίας με την παροχή ρευστότητας σε νοικοκυριά και επιχειρήσεις. Κι εδώ τα στοιχεία είναι εντυπωσιακά και επιβεβαιώθηκαν χθες από την έκθεση του Διεθνούς Νομισματικού Ταμείου. Το ποσοστό των κόκκινων δανείων στα χαρτοφυλάκια των τραπεζών μειώθηκε από το 43,6% τον Ιούνιο του 2019, στο 8,4% τον Ιούνιο του 2023 και σήμερα βρίσκεται στο 3,8%. Δεν υπάρχει τέτοια μείωση κόκκινων δανείων πανευρωπαϊκά. Έχουμε φτάσει σε χαμηλότερο ποσοστό, από πότε; Από την ένταξη της χώρας στην Ευρωζώνη. Σε απόλυτο δε αριθμό το σύνολο των μη εξυπηρετούμενων δανείων, σε εμπορικές τράπεζες και σε συνεταιριστικές, από 75,4 δισεκατομμύρια ευρώ τον Ιούνιο του 2019, έπεσε στα 12,5 δισεκατομμύρια ευρώ τον Ιούνιο του 2023 και σήμερα είναι στα 6 δισεκατομμύρια ευρώ. Μιλάμε για ραγδαία πτώση των κόκκινων δανείων στο χαρτοφυλάκιο των τραπεζών. Αυτό δεν σημαίνει ότι αυτομάτως μειώθηκε το ιδιωτικό χρέος, αλλά ήρθε ο εξωδικαστικός μηχανισμός να βοηθήσει τις ρυθμίσεις του ιδιωτικού χρέους που βγήκαν εκτός του χαρτοφυλακίου των πιστωτικών ιδρυμάτων και με 7 άρθρα του σχεδίου νόμου παρατείνεται το εν λόγω Πρόγραμμα και επικαιροποιούνται οι σχετικές διατάξεις υπολογισμού του ύψους προμήθειας.

Και τέλος, ολοκληρώνω, κ. Πρόεδρε, με το σχέδιο νόμου ενισχύεται ουσιωδώς η κεφαλαιαγορά και το Χρηματιστήριο. Πολύ σωστή πρωτοβουλία με φορολογικά και άλλα κίνητρα, με τη θέσπιση θωράκιση των εποπτικών μηχανισμών, με τη δημιουργία θεσμικού πλαισίου για τα κρυπτοστοιχεία, με τη βελτίωση του θεσμικού πλαισίου για τα ομολογιακά δάνεια, με μηχανισμούς ελέγχου και εποπτείας για έκδοση «πράσινων ομολόγων».

Υπενθυμίζω το νόμο 4706/2020 για την εταιρική διακυβέρνηση Ανωνύμων Εταιρειών και τη σύγχρονη αγορά κεφαλαίου, για πρώτη φορά μετά από 18 χρόνια - ο προηγούμενος νόμος ήταν το 2002 - θεσπίστηκαν διατάξεις που αποσκοπούσαν στην πιο αποτελεσματική και διαυγή εταιρική διακυβέρνηση Ανωνύμων Εταιρειών, προσαρμόζοντας παράλληλα το υφιστάμενο πλαίσιο λειτουργίας της αγοράς κεφαλαίου και ενισχύοντας την ανταγωνιστικότητά της, καθώς και διατάξεις που αφορούσαν θέματα οργάνωσης, διοίκησης και λειτουργίας της Επιτροπής Κεφαλαιαγοράς τα οποία πλέον ορθώς ενισχύονται.

Συμπερασματικά, η Κυβέρνηση συνεχίζει και με το υπό συζήτηση σχέδιο νόμου να δίνει τη μάχη για τη στήριξη των ευάλωτων και όχι μόνο συμπολιτών μας, τη μείωση των «κόκκινων δανείων» και την εξυγίανση του χρηματοπιστωτικού τομέα της χώρας, με απώτερο στόχο την ολόπλευρη ισχυροποίηση της πατρίδας μας εν μέσω έντονης αβεβαιότητας.

Ευχαριστώ πολύ, κ. Πρόεδρε.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κι εμείς ευχαριστούμε κ. Σταϊκούρα και για την τοποθέτησή σας και για τις αναλύσεις σας. Άλλωστε, υπήρξατε και Υπουργός Οικονομίας και Οικονομικών στην πρώτη τετραετία της Κυβέρνησης της «ΝΕΑΣ ΔΗΜΟΚΡΑΤΙΑΣ», οπότε πολλά από αυτά τα έχετε επεξεργαστεί.

Θα συνεχίσουμε τώρα με τον συνάδελφο βουλευτή, τον κ. Καρασμάνη Γεώργιο, μέσω Webex. Κύριε Καρασμάνη, έχετε τον λόγο για 5 λεπτά με τη σχετική ανοχή.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ, κ. Πρόεδρε.

Πρώτο απ’ όλα, να ευχηθώ στους δυο νέους Υπουργούς, γιατί είναι η πρώτη μας επικοινωνία στη Βουλή, καλή επιτυχία και στον κ. Πιερρακάκη και στον κ. Κώτσηρα. Αναμφισβήτητα το έργο που έκαναν στα Υπουργεία από τα οποία μετακινήθηκαν είναι σημαντικό και αναγνωρίζεται θετικά. Είμαι βέβαιος ότι έχουν όλες τις περγαμηνές και όλα τα φόντα να πετύχουν στα νέα τους καθήκοντα. Άλλωστε, έχουν κοντά τους τον εμπειρότατο και άριστο τεχνοκράτη τον κ. Θάνο Πετραλιά.

Με την ευκαιρία αυτή θα ήθελα να επισημάνω στους νέους Υπουργούς ότι οι τελευταίοι παγετοί Μαρτίου και του Απριλίου ήταν καταστρεπτικοί. Έχει υποστεί ζημιά η φυτική μας παραγωγή, ιδιαίτερα η δενδροκαλλιέργεια.

Ασφαλώς το Υπουργείο πρέπει να σταθεί και να κρατήσει όρθιο τον πρωτογενή τομέα. Πρέπει να φανεί γαλαντόμο, γιατί ο προϋπολογισμός του ΕΛΓΑ δεν επαρκεί για να καλύψει τις ζημιές αυτές. Με την ευκαιρία μάλιστα, θα πρέπει να δούνε και την εισφορά που μέχρι τώρα πληρώνει ο Κρατικός Προϋπολογισμός στον ΕΛΓΑ. Είναι πενιχρός και ίσα ίσα μπορεί να αντιμετωπίσει τα διοικητικά και μισθολογικά έξοδα.

Θα πρέπει λοιπόν να δούμε την εισφορά αυτή, θα πρέπει να δημιουργήσουμε αυτό που έχουμε πει κατ’ επανάληψη για ισχυρό ταμείο και με κοινοτικά κονδύλια, για να μπορέσει να αντιμετωπίσει ο ΕΛΓΑ τις συνέπειες της κλιματικής κρίσης που, όπως σας είπα, μας «δείχνει τα δόντια της».

Τα χρήματα που δίνονται στον πρωτογενή τομέα, είναι χρήματα που είναι άμεσα ανταποδοτικά, καλύπτοντας τις ανάγκες της χώρας σε αγροτοδιατροφικά προϊόντα, υποκαθιστώντας τις εισαγωγές, ενισχύοντας τον εξαγωγικό τομέα, αλλά και άλλους τομείς όπως είναι η μεταποίηση και ο τουρισμός.

Θα έχουμε την ευκαιρία να το κουβεντιάσουμε και με τον κ. Υπουργό, ο οποίος είναι άριστος γνώστης αυτών των θεμάτων. Και μάλιστα υπάρχουν και παράπλευρες συνέπειες εξ αιτίας αυτών των δυσμενών καιρικών συνθηκών που επικράτησαν το τελευταίο χρονικό διάστημα. Και στον δευτερογενή τομέα όπως είναι οι εργαζόμενοι και οι επιχειρήσεις που ασχολούνται με τα προϊόντα αυτά.

Έρχομαι στο υπό συζήτηση νομοσχέδιο. Έχει πολλές ευνοϊκές διατάξεις που βοηθούν χιλιάδες συμπολίτες μας. Μία εξ αυτών είναι η διάταξη που αναφέρατε στο συμψηφισμό της προσωπικής διαφοράς που αφορά στους Δημοσίους Υπαλλήλους, οι οποίοι πλέον θα μπορούν απρόσκοπτα να πάρουν τις επιδοτήσεις τους.

Ο εξωδικαστικός μηχανισμός έχει πολλές σημαντικές διατάξεις. Η Εισηγήτριά μας, η κυρία Τσαμπίκα, έχει αναφερθεί λεπτομερώς. Θεωρώ πάρα πολύ σημαντική τη διάταξη που διευκολύνει τους επιλέξιμους ευάλωτους δανειολήπτες, να περισώσουν την κατοικία τους, ακόμη και 20 μέρες πριν από τον πλειστηριασμό, μέσω της ένταξής τους σε ενδιάμεσο πρόγραμμα.

Έρχομαι στο ζήτημα, για το οποίο ζήτησα να πάρω τον λόγο.

Πρόκειται για ένα πολύ σημαντικό πρόβλημα, το οποίο γνωρίζει άριστα η εμπειρότατη Γενική Γραμματέας, η Θεώνη Αλαμπάση, η οποία έχει βοηθήσει σε σημαντικά ζητήματα μέχρι τώρα. Υπάρχουν επιχειρηματίες που οφείλουν στο Δημόσιο, έχουν υπαχθεί στον εξωδικαστικό μηχανισμό, αλλά αδυνατούν να ανταποκριθούν στη ρύθμιση γύρω από το μικρό αριθμό των δόσεων. Αυτό, γιατί ελήφθη υπόψη το δηλωθέν εισόδημα, όταν είναι πασίγνωστο ότι το πραγματικό εισόδημα, το διαθέσιμο εισόδημα, απέχει κατά πολύ από το δηλωθέν φορολογικό εισόδημα. Το πρόβλημα έγινε αντιληπτό και με απόφαση του Υπουργείου τον Ιούνιο λαβάνεται, πλέον, το διαθέσιμο εισόδημα υπόψιν.

Αυτοί δε μπόρεσαν να επωφεληθούν από αυτή την ευνοϊκή διάταξη και έχουν χάσει τη ρύθμιση, λόγω αδυναμίας πληρωμής. Έχουν απενταχθεί από τον εξωδικαστικό μηχανισμό. Υπάρχει μια αδικία σε βάρος αυτών των ανθρώπων και θα πρέπει να τους δοθεί η δυνατότητα υποβολής μιας αίτησης, γιατί σε διαφορετική περίπτωση αυτές οι επιχειρήσεις κινδυνεύουν να κλείσουν.

Η λύση είναι να συμπεριληφθεί στο νέο νομοσχέδιο διάταξη που θα δίνει σε αυτούς τους ανθρώπους τη δυνατότητα, να υπαχθούν σε αυτή την ευνοϊκή ρύθμιση του εξωδικαστικού μηχανισμού. Να τους δοθεί, δηλαδή, ξανά η ευκαιρία, να υποβάλουν μια αίτηση. Σε διαφορετική περίπτωση οι άνθρωποι αυτοί δε θα μπορέσουν να δημιουργήσουν τις επιχειρήσεις τους.

Ήδη οι εφορίες έχουν κλείσει λογαριασμούς. Οι άνθρωποι αυτοί βρίσκονται σε απόγνωση. Κινδυνεύουν να απολυθούν εργαζόμενοι, για αυτό, οπωσδήποτε, κοινοπλεύρως, επειδή η κυρία Αλαμπάση γνωρίζει το θέμα, θα εισηγηθεί, προκειμένου να μπορούν κι οι άνθρωποι αυτοί να υποβάλουν μια αίτηση στον εξωδικαστικό μηχανισμό.

Αυτά, κ. Πρόεδρε. Ευχαριστώ πάρα πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε τον κ. Καρασμάνη και θα κλείσουμε με τον Υφυπουργό Εθνικής Οικονομίας και Οικονομικών, τον κ. Γιώργο Κότσηρα.

Κύριε Υπουργέ έχετε τον λόγο.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας Οικονομικών):** Ευχαριστώ, κ. Πρόεδρε.

Κλείνοντας την επεξεργασία, αγαπητοί και αγαπητές συνάδελφοι, που έχει τύχει το νομοσχέδιο του Υπουργείου Εθνικής Οικονομίας και Οικονομικών από την αρμόδια Κοινοβουλευτική Επιτροπή, πρώτα από όλα θέλω να ευχαριστήσω τους συναδέλφους, για την συζήτηση που έγινε όλο αυτό το χρονικό διάστημα και στην πρώτη συνεδρίαση παρουσία και του κ. Υπουργού και στη δεύτερη, στην ακρόαση φορέων, αλλά και στις δύο Επιτροπές που ακολουθήθηκαν, γιατί νομίζω ότι είναι πάντα ωφέλιμο και χρήσιμο, ειδικά σε συνθήκες αυξημένης γεωπολιτικής ρευστότητας και παγκόσμιας οικονομικής αβεβαιότητας, να μπορούμε να συζητάμε, να ακούμε τις θέσεις των Κομμάτων και όταν αναφέρθηκα χθες σε μη συγκεκριμένες προτάσεις από ορισμένα Κόμματα της Αντιπολίτευσης, νομίζω ότι ήμουν πάρα πολύ σαφής, ότι είναι διαφορετικό ένα θέμα γενικής πολιτικής κριτικής.

Νομίζω ότι σε αυτό συμφωνώ με τον κ. Τσακαλώτο, είναι ένα άλλο θέμα να αντιπολιτεύεσαι το πλαίσιο και είναι άλλο θέμα, όμως, να καταθέτεις συγκεκριμένες προτάσεις επί του νομοσχεδίου.

Σε αυτό το θέμα δεν έχουμε δει, τουλάχιστον μέχρι στιγμής επισήμως, κάτι το οποίο αφορά ουσιωδώς το κομμάτι του νομοσχεδίου, πλην κάποιων προτάσεων που αναφέρθηκαν από τους Εισηγητές και τα οποία θα επεξεργαστούν για να δούμε τι από αυτά μπορούν να τύχουν περαιτέρω αξιολόγησης.

Εγώ σας ενημερώνω, ενημερώνω το Σώμα ότι αύριο θα κατατεθεί και ένα σώμα νομοτεχνικών επισημάνσεων, διορθώσεων από τον κύριο Υπουργό, προκειμένου να υπάρξουν ενδεχομένως διορθώσεις που έτυχαν επεξεργασίας και από τις υπηρεσίες του Υπουργείου Εθνικής Οικονομίας και Οικονομικών.

Έγινε όμως μια μεγάλη αναφορά, και νομίζω ότι αξίζει να το αναφέρουμε και σήμερα, και νομίζω ότι και ο κύριος Σταϊκούρας προηγουμένως με κάλυψε σε μεγάλο βαθμό, για τη σχέση της μακροοικονομικής κατάστασης της Ελλάδας, ειδικά μια τόσο κρίσιμη περίοδο όπως είναι η σημερινή. Και αναρωτήθηκαν διάφοροι συνάδελφοι αν πράγματι η Ελλάδα είναι σε καλύτερη κατάσταση απ’ ότι ήταν στο παρελθόν και αν αυτό μπορεί να αποτελέσει ένα οικονομικό περιβάλλον πάνω στο οποίο μπορούμε να αντιμετωπίσουμε και να απορροφήσουμε τυχόν κραδασμούς.

Όταν το 2024, η χώρα μας είχε ανάπτυξη 2,3% με τον ευρωπαϊκό μέσο όρο στο 0,9%, ανάπτυξη που δεν βασίζεται στα δανεικά αλλά, σε ένα μεγαλύτερο βαθμό, σε επενδύσεις, σε μια βελτίωση του οικονομικού περιβάλλοντος, έχοντας πρωτογενές πλεόνασμα 3,5% του ΑΕΠ αλλά και κανονικό δημοσιονομικό πλεόνασμα, ενώ η αύξηση του ΑΕΠ σε σχέση με το 2019 που ήταν 185 δις αγγίζει φέτος τα 237 δις, με την παράλληλη μείωση του δημόσιου χρέους ως ποσοστό του ΑΕΠ, συνθέτουν ένα περιβάλλον, σωστά το είπε ο Υπουργός προηγουμένως, το οποίο μας δίνει ένα σημαντικό οπλοστάσιο το οποίο αναγνωρίζεται γενικότερα από όσους έχουν και την ικανότητα και τη δυνατότητα να το αξιολογήσουν σε διεθνές επίπεδο.

Είναι ένα πολύ σημαντικό οπλοστάσιο πάνω στο οποίο μπορούμε να χτίσουμε πολιτικές. Και οι πολιτικές οι οποίες χτίστηκαν όλα αυτά τα χρόνια, ακριβώς βασίζονται στην καλή δημοσιονομική και τη συνετή δημοσιονομική πορεία της χώρας. Το ότι μειώνεται η ανεργία και σήμερα βρίσκεται κάτω του 9% ενώ την παραλάβαμε 17%, το ότι ο μέσος μισθός αυξάνεται, το ότι ο κατώτατος μισθός αυξάνεται, δε σημαίνει ότι έχουμε γίνει ένας οικονομικός παράδεισος. Σημαίνει όμως, ότι η μακροοικονομική βελτίωση, η δημοσιονομική σταθερότητα μπορεί με σύνεση και προσοχή και στο μέτρο του εφικτού να περνάει και στην κοινωνία. Αυτό θέλουμε να το κάνουμε ακόμα περισσότερο.

Άκουσα από άλλους συναδέλφους να αναφέρονται σε φοροεπιδρομές. Έχουν μειωθεί, αγαπητές και αγαπητοί συνάδελφοι, από την Κυβέρνηση της Νέας Δημοκρατίας, από το 2019 και μετά, άνω των 70 φόρων. Είναι παράλληλη δε αυτή η διαδικασία της μείωσης της φορολογίας με την αύξηση των εσόδων. Είναι παράλληλη προσπάθεια που γίνεται για την πάταξη της φοροδιαφυγής. Το προηγούμενο έτος είχαμε 2 δις επιπρόσθετα έσοδα από τη χρήση και τη σύνδεση των POS με τις ταμειακές μηχανές, από την περαιτέρω χρήση των ηλεκτρονικών συναλλαγών, τα οποία βοηθούν αυτά τα έσοδα στο να μπορέσουμε ακριβώς να τα γυρίσουμε πίσω στην ελληνική κοινωνία. Kαι να μπορέσουν πραγματικά να φτάσουν, όσο το δυνατόν περισσότερο, στην τσέπη του κάθε Έλληνα πολίτη. Αυτό δεν είναι ασύνδετα λοιπόν, ένα οικονομικό περιβάλλον σταθερότητας, δημοσιονομικής σύνεσης που αναγνωρίζεται από όλους, ειδικά σε τόσο κρίσιμη περίοδο, με την τσέπη και την καθημερινότητα του έλληνα πολίτη, η οποία προφανώς και είναι δύσκολη. Προφανώς και υπάρχουν ζητήματα με την ακρίβεια. Προφανώς και αναγνωρίζουμε την προσπάθεια που πρέπει να γίνει περαιτέρω. Αλλά αυτό δεν μπορεί να γίνει ασύνδετα. Ούτε μπορεί να γίνεται με προτάσεις ακοστολόγητες. Ούτε μπορεί να γίνεται με προτάσεις μαξιμαλιστικές, οι οποίες κινδυνεύουν να μας γυρίσουν σε άλλες εποχές που δεν θέλω να τις θυμίσω. Γιατί ακούω πολλές φορές, και ξέρετε είναι μια πρόκληση, κυβερνήσεις που οδήγησαν τον κόσμο έξω από τα ΑΤΜ να περιμένει λίγες δεκάδες ευρώ για να ζήσει, να έχουν σήμερα απαιτήσεις, όταν συνέβαλαν στη μη δημοσιονομική ορθότητα της χώρας, και σήμερα να έρχονται με μαξιμαλιστικές αιτιάσεις προς την Κυβέρνηση.

Εμείς, λοιπόν, αυτό που κάνουμε είναι να προσπαθούμε παράλληλα την σύνεση και τη δημοσιονομική σταθερότητα, τη βελτίωση του οικονομικού περιβάλλοντος της χώρας, το οποίο είναι συνδεδεμένο και με την αυξημένη γεωστρατηγική και γεωπολιτική αξιοπιστία που έχει σήμερα η Κυβέρνηση.

Και επειδή συζητάμε για το θέμα των δασμών και επειδή ένα μεγάλο κομμάτι θα περάσει μέσα από τις αποφάσεις της Ευρωπαϊκής Ένωσης, είναι πολύ σημαντικό να βλέπουμε πού ήταν η χώρα μας σε επίπεδο διαπραγματευτικής αξιοπιστίας πριν λίγα χρόνια και πού βρίσκεται σήμερα. Πως ακούγεται η φωνή της Ελλάδας πριν λίγα χρόνια και πώς ακούγεται σήμερα. Όλα αυτά, συνθέτουν ένα περιβάλλον το οποίο μπορεί να μας καθιστά αισιόδοξους για το επόμενο χρονικό διάστημα, το οποίο πράγματι χαρακτηρίζεται από μη προβλεπόμενες επακριβώς διαστάσεις, αλλά η χώρα μας είναι ασφαλισμένη στα εθνικά συμφέροντα σε οικονομικό επίπεδο, όπου θα διασφαλιστούν με τον κάθε δυνατό τρόπο.

Επίσης, άκουσα από συνάδελφο, να αναφέρεται ότι, το νομοσχέδιο, είναι νομοσχέδιο για λίγους. Με συγχωρείτε, ένα νομοσχέδιο που φέρνει πρόβλεψη τον εξωδικαστικό μηχανισμό που από το 10% των αιτήσεων, πηγαίνουμε στο 85% των δυνητικών αποδεκτών αιτήσεων στον εξωδικαστικό συμβιβασμό είναι νομοσχέδιο για λίγους;

Όταν διπλασιάζονται τα εισοδηματικά κριτήρια και μπορούν πλέον να υπαχθούν σε αυτήν την ρύθμιση ένας μεγάλος αριθμός - πολύ μεγάλος αριθμός συμπολιτών μας είναι νομοσχέδιο για λίγους;

Είναι ακριβώς το αντίθετο. Είναι ένα νομοσχέδιο, το οποίο αφορά ακριβώς τον μέσο Έλληνα πολίτη, τον οποίο προστατεύει πολύ περισσότερο και η προσπάθεια αυτή έχει ξεκινήσει όλα αυτά τα χρόνια. Γιατί, ακούστηκαν για τα θέματα του ιδιωτικού χρέους το ανέφερε και ο κ. Σταικούρας προηγουμένως πού βρίσκονται τα μη εξυπηρετούμενα δάνεια, όπου το 2019 ήτανε 92 δις, ενώ σήμερα βρίσκονται στο 70,19 δις, μείωση 20 δις, προς τα κάτω. Προφανώς και το ιδιωτικό χρέος, είναι ένα σημαντικό ζήτημα το οποίο πρέπει να δούμε στο οποίο συνεχίζουμε να επιμένουμε, στο οποίο προσπαθούμε να δώσουμε τη μέγιστη δυνατή λύση, αλλά αυτή τη στιγμή η χώρα μας είναι στη 16η θέση ανάμεσα στα κράτη μέλη με ποσοστό 93,3% του ΑΕΠ, παραμένοντας κάτω από τον ευρωπαϊκό μέσο όρο.

Αυτό σημαίνει, ότι όλα αυτά τα χρόνια με προσπάθεια, με τις ρυθμίσεις του εξωδικαστικού μηχανισμού που ξεκίνησαν με τις 33.000 περίπου αιτήσεις που έχουν ήδη γίνει δεκτές, ενώ ήταν κάτω από 5.000 ο εξωδικαστικός μηχανισμός της εποχής της προηγούμενης διακυβέρνησης, παράλληλα με τη σταθερότητα του πιστωτικού συστήματος και του τραπεζικού συστήματος, να προστατεύουμε τον πολίτη στο μέτρο που αυτό είναι εφικτό και περνάει νομοθετικά.

Εδώ λοιπόν, τι κάνουμε; Έχοντας, ένα επιτυχημένο μοντέλο μέχρι σήμερα το οποίο δούλεψε και έχει ήδη 33.000 περίπου αιτήσεις οι οποίες έγιναν δεκτές και υπήρξαν ρυθμίσεις, να διευρύνουμε σε πολύ μεγαλύτερο βαθμό τον αριθμό των συμπολιτών μας οι οποίοι μπορούν να υπαχθούν σε αυτό και να τους προστατεύσουμε και δικονομικά με μέσα τα οποία, μπορούν να χρησιμοποιήσουν στην πορεία.

Κλείνω, κύριε Πρόεδρε, με το εξής:

Αναφέροντας, επίσης, στο πλαίσιο των νομοτεχνικών βελτιώσεων είναι προφανές ότι, θα υπάρξει, όπως είπαμε και από την πρώτη συνεδρίαση, αναφορά και πρόβλεψη για την παράταση και των ΟΤΑ, σε σχέση με τις τραγωδίες στο «Μάτι» και στη «Μάνδρα».

Επανέρχομαι σε αυτό που είπε ο κ. Καζαμίας και το είπε και σήμερα, περί Κανονισμών και Οδηγιών, να ξαναπώ το εξής: Οι Κανονισμοί, είναι μέσω εφαρμογής διατάξεις από το Ευρωπαϊκό Δίκαιο, γίνονται εφαρμόστηκες διατάξεις των Κανονισμών.

Επίσης, οι Οδηγίες ενσωματώνονται και οι αλλαγές που προκύπτουν πολλές φορές, επί των Οδηγιών από την Ευρωπαϊκή Ένωση και ενσωματώνονται στο Μέρος που αφορά στις αλλαγές. Σε κάθε περίπτωση, η ενσωμάτωση μιας οδηγίας, ελέγχεται από την ίδια την Ευρωπαϊκή Επιτροπή, βάσει της Συνθήκης της Λισαβόνας.

Είναι προφανές ότι, δεν υπάρχει ζήτημα επιλεκτικής, από την Κυβέρνηση, εφαρμογής και ενσωμάτωσης, καθότι, το ένα Μέρος, σας ξαναλέω είναι ζητήματα που αμέσως εφαρμόζονται στην …. τάξη και υπάρχουν εφαρμοστικοί νόμοι για την εξειδίκευσή τους. Στο δε κομμάτι των οδηγιών, οι ενσωματώσεις γίνονται με τον εφικτό τρόπο και προφανώς, με τη συνεργασία με την τράπεζα της Ελλάδας, προκειμένου να υπάρξει η Ενσωμάτωση σαν εθνική νομοθεσία.

Σε μία αναφορά, που έκανε ο κ. Βιλιάρδος, που την βρήκα ενδιαφέρουσα και ήθελα να τη διερευνήσουμε παραπάνω, για τη διαγραφή της Επιτροπής Κεφαλαιαγοράς, νομίζω το άρθρο 139. Υπάρχει συγκεκριμένη ρύθμιση στο άρθρου 96α και αφορά τα πιστωτικά ιδρύματα. Για αυτόν τον λόγο, μετά από σύσταση και της Επιτροπής Κεφαλαιαγοράς και της Τράπεζας της Ελλάδος (ΤτΕ), δεν ανήκει στο πεδίο εφαρμογής στην ουσία το συγκεκριμένο, αυτό αφορούσε τα πιστωτικά ιδρύματα και για αυτόν τον λόγο, διαγράφεται η αναφορά στην Επιτροπή Κεφαλαιαγοράς.

Κλείνω, κύριε Πρόεδρε, καθότι αύριο θα είναι η ημέρα της Ολομέλειας, που θα είναι παρών και ο Υπουργός Εθνικής Οικονομίας και Οικονομικών, κ. Πιερρακάκης.

Τονίζοντας, σε κάτι που αναφέρθηκε και το τόνισε και χθες, ο κ. Κουκουλόπουλος, για την ανάγκη περαιτέρω ενδυνάμωσης της Επιτροπής Κεφαλαιαγοράς, είναι μία, πράγματι, παράλληλη στόχευση της θεσμικής κατοχύρωσης και της ενίσχυσης του ρόλου της. Είναι δεδομένο ότι, αναφέρθηκε και στην πρώτη συνεδρίαση, η προσπάθεια θα γίνει για την επιπλέον ενίσχυση και στελέχωση και με εξειδικευμένο προσωπικό. Δεν σημαίνει ότι είναι διαζευκτική η προσπάθεια που κάνουμε, είναι σωρευτική και θεσμική θωράκιση και όπου είναι εφικτό περαιτέρω ενίσχυση.

Νομίζω ότι αύριο θα έχουμε τη δυνατότητα, κύριε Πρόεδρε, αγαπητές και αγαπητοί συνάδελφοι, να συζητήσουμε ακόμα πιο εκτενώς για ένα θέμα και για ένα νομοσχέδιο που είναι, μεν, τεχνικό, πράγματι, αλλά έχει και ρυθμίσεις με έντονο κοινωνικό ενδιαφέρον. Το κοινωνικό ενδιαφέρον, ακριβώς, έγκειται στο ότι, δεν είναι νομοσχέδιο για τους λίγους, είναι ένα νομοσχέδιο για τους πολλούς, είναι ένα νομοσχέδιο που στηρίζει τη μεσαία τάξη, στηρίζει τους ευάλωτους συμπολίτες μας. Αυτό θα συνεχίσουμε να κάνουμε πάντα με προσοχή, με σύνεση και με σεβασμό στο ευρύτερο δημοσιονομικό περιβάλλον.

Όσον αφορά τα υπόλοιπα και θα τα συζητήσουμε αύριο.

Ευχαριστώ και εκ μέρους του Υπουργείου, όλους τους συναδέλφους και για τη συνεισφορά τους στη διαδικασία και για τον ευπρεπή θεωρώ διάλογο που είχαμε όλες αυτές τις ημέρες.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, τον Υφυπουργό, τον κ. Κώτσηρα.

Κυρίες και κύριοι συνάδελφοι, στο σημείο αυτό, ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών, με τίτλο: «Ενίσχυση της κεφαλαιαγοράς και άλλες διατάξεις».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής:

Η Εισηγήτρια της Πλειοψηφίας, κυρία Τσαμπίκα (Μίκα) Ιατρίδη, ψήφισε υπέρ.

Ο Εισηγητής της Μειοψηφίας, κ. Παρασκευάς (Πάρις) Κουκουλόπουλος, επιφυλάχθηκε για την Ολομέλεια.

Ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κ. Χαράλαμπος (Χάρης) Μαμουλάκης, επιφυλάχθηκε, επίσης.

Ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Χρήστος Τσοκάνης, το καταψήφισε.

Ενώ επιφυλάχθηκαν για να τοποθετηθούν στην Ολομέλεια:

Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Βιλιάρδος, ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Ευκλείδης Τσακαλώτος, ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Ανδρέας Βορύλλας, ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρος Καζαμίας και ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς.

Στο σημείο αυτό, ερωτάται η Επιτροπή: Γίνονται δεκτά τα άρθρα 1 έως 233 του σχεδίου νόμου;

Τα άρθρα 1 έως 233 γίνονται δεκτά, ως έχουν, κατά πλειοψηφία.

Ερωτάται η Επιτροπή: Γίνεται δεκτό το ακροτελεύτιο άρθρο;

Δεκτό, κατά πλειοψηφία.

Τέλος, ερωτάται η Επιτροπή, εάν το σχέδιο νόμου γίνεται δεκτό και στο σύνολό του;

Δεκτό, κατά πλειοψηφία.

Συνεπώς, το ως άνω σχέδιο νόμου του Υπουργείου Εθνικής Οικονομίας και Οικονομικών, με τίτλο: «Ενίσχυση της κεφαλαιαγοράς και άλλες διατάξεις», γίνεται δεκτό επί της αρχής, επί των άρθρων και στο σύνολό του, ως έχει, κατά πλειοψηφία.

Στο σημείο αυτό, θέλω να ευχαριστήσω και τη Γενική Γραμματέα Χρηματοπιστωτικού Τομέα και Διαχείρισης Ιδιωτικού Χρέους (Γ.Γ.Χ.Τ.Δ.Ι.Χ.), κυρία Θεώνη Αλαμπάση, που παραβρίσκεται όλες αυτές τις ημέρες μαζί μας.

Επίσης, όπως είπε και ο Υπουργός, αύριο στις 10:00΄ η ώρα στην Ολομέλεια, θα συζητηθεί το σχέδιο νόμου.

Επίσης, την Πέμπτη και ώρα 10:30΄, στην Αίθουσα «Προέδρου Αθανασίου Κωνστ. Τσαλδάρη» (223), θα γίνει εκλογή του Προέδρου της Επιτροπής μας.

Σας ευχαριστώ πολύ, καλό σας μεσημέρι.

Λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Ελευθέριος Αυγενάκης, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Χρήστος Δερμεντζόπουλος, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Γεώργιος Κωτσός, Θεόφιλος Λεονταρίδης, Αθανάσιος Λιούτας, Δημήτριος Μαρκόπουλος, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Στυλιανός (Στέλιος) Πέτσας, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Θεόδωρος Σκυλακάκης, Χρήστος Σταϊκούρας, Ιωάννης Τραγάκης, Ελένη-Μαρία (Μιλένα) Αποστολάκη, Μιχαήλ Κατρίνης, Παρασκευάς (Πάρις) Κουκουλόπουλος, Δημήτριος Μπιάγκης, Χριστίνα Σταρακά, Όλγα Γεροβασίλη, Γεώργιος Καραμέρος, Βασίλειος Κόκκαλης, Χαράλαμπος (Χάρης) Μαμουλάκης, Κωνσταντίνος Μπάρκας, Νικόλαος Παππάς, Νικόλαος Καραθανασόπουλος, Βασίλειος Μεταξάς, Εμμανουήλ Συντυχάκης, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Κυριακή Μάλαμα και Μάριος Σαλμάς.

Τέλος και περί ώρα 12.40΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΑΘΑΝΑΣΙΟΣ ΚΑΒΒΑΔΑΣ**